text:
ISAHLUKO 20
“Ulumkile Entliziyweni”—Ukanti Uthobekile
1-3. Kutheni sinokuqiniseka ukuba uYehova uthobekile?
UBAWO ufuna ukudlulisela imfundiso ebalulekileyo emntwaneni wakhe omncinane. Ulangazelela ukufikelela intliziyo yakhe. Ufanele amngene njani? Ngaba ufanele eme njengesigantsontso esoyikekayo ecaleni komntwana lowo aze athethe ngqwabalala? Okanye ngaba ufanele agobe ukuze abe kumgangatho womntwana aze athethe ngobulali nangokuzolileyo? Ngokuqinisekileyo ubawo olumkileyo nothobekileyo ebeya kukhetha ukuthetha ngobulali.
2 UYehova yena unguBawo onjani—ngaba unekratshi okanye uthobekile, ngaba ungqwabalala okanye unobulali? UYehova unolwazi lonke nobulumko bonke. Noko ke, ngaba uphawulile na ukuba ulwazi nobukrelekrele abubenzi abantu bathobeke? Njengoko iBhayibhile isitsho, “ulwazi luyakhukhumalisa.” (1 Korinte 3:19; 8:1) Kodwa uYehova ‘olumkileyo entliziyweni,’ ukwathobekile. (Yobhi 9:4) Oku akusehlisi isidima okanye uzuko lwakhe, kodwa kuthetha ukuba akanalo ikratshi. Kwenzeka njani oko?
3 UYehova ungcwele. Ngoko ikratshi, uphawu oludyobhayo, alukho kuye. (Marko 7:20-22) Ukongezelela, phawula ukuba umprofeti uYeremiya wathini kuYehova: “Nakanjani na umphefumlo wakho [uYehova ngokwakhe] uya kukhumbula uze uthobe phezu kwam.” * (IZililo 3:20) Khawufan’ ucinge! UYehova, iNkosi enguMongami wendalo iphela, wayekulungele ‘ukuthoba,’ okanye ukwehla ukuze abe kumgangatho kaYeremiya, ukuze amnike ingqalelo loo mntu ungafezekanga. (INdumiso 113:7) Ewe, uYehova uthobekile. Kodwa kubandakanya ntoni ukuthobeka kobuthixo? Kuhlobene njani nobulumko? Yaye kutheni kubalulekile nje kuthi?
Indlela UYehova Azingqina Ngayo Ethobekile
4, 5. (a) Kuyintoni ukuthobeka, kubonakaliswa njani, yaye kutheni kungafanele kubhidaniswe nobuthathaka okanye ukungazithembi? (b) UYehova wakubonisa njani ukuthobeka kwindlela aqhubana ngayo noDavide, yaye kubaluleke kangakanani kuthi ukuthobeka kukaYehova?
4 Ukuthobeka kubonisa ukululama, ukungabi nakratshi. Ukuthobeka kuluphawu lwentliziyo, yaye kubonakala kwiimpawu ezinjengobulali, umonde, nokuba nengqiqo. (Galati 5:22, 23) Noko ke, ezi mpawu zobuthixo azifanele zibhidaniswe nobuthathaka okanye ukungazithembi. Azingqubani nomsindo kaYehova wobulungisa okanye ukusebenzisa kwakhe amandla okutshabalalisa. Kunoko, ngokubonakalisa ukuthobeka nobulali, uYehova ubonisa amandla akhe amakhulu okuzibamba iimvakalelo zakhe ngokugqibeleleyo. (Isaya 42:14) Ukuthobeka kuhlobene njani nobulumko? Enye incwadi exubusha ngeBhayibhile ithi: “Ukuthobeka kuthetha . . . ukungazingci yaye kusisiseko sabo bonke ubulumko.” Ngoko, ubulumko bokwenene abunakubakho ngaphandle kokuthobeka. Ukuthobeka kukaYehova kusizuzisa njani?
Ubawo olumkileyo ubaphatha ngobubele nangobulali abantwana bakhe
5 UKumkani uDavide wavumela uYehova ingoma esithi: “Uya kundinika ikhaka lakho losindiso, yaye isandla sakho sasekunene siya kundixhasa, ize eyakho intobeko indenze mkhulu.” (INdumiso 18:35) Enyanisweni, uYehova wathoba ukuze asebenzisane nalo mntu ungafezekanga, emkhusela yaye emxhasa imihla ngemihla. UDavide wayeqonda ukuba ukusindiswa kwakhe—aze, ekugqibeleni, aphumelele njengokumkani—kwakuxhomekeke ekuzithobeni kukaYehova ngale ndlela. Eneneni, ngubani kuthi obeya kuba nalo naliphi na ithemba losindiso ukuba uYehova ebengathobekanga, ekulungele ukuthoba ukuze asebenzisane nathi njengoBawo onobulali nonothando?
6, 7. (a) Kutheni iBhayibhile ingaze ibhekisele kuYehova njengothozamileyo? (b) Ukuthozama kuhlobene njani nobulumko, yaye ngubani omisela umzekelo obalaseleyo kule nkalo?
6 Sifanele siphawule ukuba kukho umahluko phakathi kokuthobeka kunye nokuthozama. Ukuthozama luphawu oluhle abamele baluhlakulele abantu abathembekileyo. Njengokuthobeka, nako kuhlobene nobulumko. Ngokomzekelo, IMizekeliso 11:2 ithi: “Bunabathozamileyo ubulumko.” Noko ke, iBhayibhile ayize ithethe ngoYehova njengothozamileyo. Ngoba? Ukuthozama, kusetyenziswe eZibhalweni ukubonisa ukukuqonda kukabani ukusikelwa kwakhe imida. USomandla akasikelwanga mida ngaphandle kwaleyo azimisela ngokwakhe ngenxa yemilinganiselo yakhe yobulungisa. (Marko 10:27; Tito 1:2) Ukongezelela, njengoko engOsenyangweni, akukho bani unegunya phezu kwakhe. Ngoko uphawu lokuthozama alusebenzi nje kwaphela kuYehova.
7 Noko ke, uYehova uthobekile yaye unobulali. Ufundisa abakhonzi bakhe ukuba ukuba nobulali kubalulekile ukuze babe nobulumko bokwenene. ILizwi lakhe lithetha ngokuba “nobulali bobulumko.” * (Yakobi 3:13) Khawuqwalasele umzekelo kaYehova kule nkalo.
UYehova Wabela Abanye Yaye Uyaphulaphula
8-10. (a) Kutheni sibalasele nje isibakala sokuba uYehova ekulungele ukwabela abanye nokuphulaphula? (b) USomandla usebenzisene njani ngokuthobeka neengelosi zakhe?
8 Ubungqina obubalaseleyo bokuthobeka kukaYehova kukuba ukulungele ukwabela abanye iimbopheleleko nokuphulaphula. Ngokwenene kuyamangalisa oko; uYehova akafuni luncedo okanye ziluleko. (Isaya 40:13, 14; Roma 11:34, 35) Sekunjalo, iBhayibhile ibonisa ngokuphindaphindiweyo ukuba uYehova uyazithoba ngezi ndlela.
9 Ngokomzekelo, khawucinge nje ngesiganeko esibalaseleyo ebomini buka-Abraham. UAbraham wayeneendwendwe ezintathu, olunye lwazo walubiza ngokuthi ‘nguYehova.’ Eneneni ezi ndwendwe zaziziingelosi, kodwa enye yazo yeza egameni likaYehova yaye yayimela igama Lakhe. Oko loo ngelosi yayikwenza neyayikuthetha, kwakuthethwa yaye kusenziwa nguYehova. Ngale ndlela, uYehova wamxelela uAbraham ukuba wayesivile “isikhalo sokumangalelwa kweSodom neGomora.” UYehova wathi: “Ndizimisele kunene ukuhla ukuze ndibone enoba benza ngokupheleleyo kusini na ngokwesikhalo esifikileyo kum, ukuze ukuba akunjalo, ndikwazi oko.” (Genesis 18:3, 20, 21) Kambe ke, esi sigidimi sikaYehova sasingathethi kuthi uSomandla wayeza “kuhla” ngokoqobo. Kunoko, wathumela kwakhona iingelosi ukuba zibe ngabameli bakhe. (Genesis 19:1) Ngoba? Ngaba uYehova obona zonke izinto ‘ebengenakuzazela’ ngokwakhe imeko yaloo ndawo? Ngokuqinisekileyo ebenako. Kodwa kunoko, ngokuthobeka uYehova wanika ezo ngelosi isabelo sokuyihlolisisa imeko zize zityelele uLote nentsapho yakhe eSodom.
10 Ngokubhekele phaya, uYehova uyaphulaphula. Ngesinye isihlandlo wacela iingelosi zakhe ukuba zicebise iindlela ezahlukahlukeneyo zokutshabalalisa uKumkani uAhabhi ongendawo. UYehova wayengaluswelanga uncedo olunjalo. Ukanti, walamkela icebiso lenye ingelosi waza wayivumela ukuba yenze ngaloo ndlela. (1 Kumkani 22:19-22) Ngaba yayingekokuthobeka oko?
11, 12. Yintoni eyenzekayo eyabangela uAbraham wakubona ukuthobeka kukaYehova?
11 UYehova ukulungele ukubaphulaphula nabantu abangafezekanga abanqwenela ukuvakalisa ukuxhalaba kwabo. Ngokomzekelo, xa uYehova waxelela uAbraham okokuqala ngenjongo Yakhe yokutshabalalisa iSodom neGomora, loo ndoda ithembekileyo yamangaliswa koko. UAbraham wathi: “Makube lee kuwe ukwenjenjalo,” waza wahlabela mgama wathi: “UMgwebi womhlaba wonke akayi kwenza okulungileyo yini na?” Wabuza enoba uYehova wayeya kuzisindisa ezo zixeko ukuba kwakunokufumaneka abantu abangamalungisa abangama-50 apho. UYehova wamqinisekisa ukuba wayeya kwenjenjalo. Kodwa uAbraham wabuza kwakhona, walithoba elo nani laba ngama-45, lehla laya kuma-40, njalo njalo. Phezu kwako nje ukumqinisekisa kukaYehova, uAbraham wazingisa de elo nani lehla laya kufikelela kwishumi. Mhlawumbi uAbraham wayengekakuqondi ngokupheleleyo ukuba nenceba kukaYehova. Sekunjalo, ngomonde nangokuthobeka uYehova wamvumela umhlobo nomkhonzi wakhe uAbraham ukuba akuvakalise ukuxhalaba kwakhe.—Genesis 18:23-33.
12 Bangaphi abantu abakrelekrele nabafundileyo abebenokumphulaphula ngomonde ngolo hlobo umntu ophantsi nongafundanga? * Leyo yindlela athobeke ngayo uThixo wethu. Kuyo loo ncoko, uAbraham wabona ukuba uYehova ‘uzeka kade umsindo.’ (Eksodus 34:6) Mhlawumbi ngenxa yokuqonda ukuba wayengenalo ilungelo lokuthandabuza izenzo zOsenyangweni, uAbraham wabongoza kabini esithi: “Tarhu Yehova, ngamana akungevuthi ngumsindo.” (Genesis 18:30, 32) Kakade ke, uYehova akazange avuthe ngumsindo. Ngokwenene ‘unobulali bobulumko.’
UYehova Unengqiqo
13. Lithetha ukuthini igama elithi “ingqiqo” ngokwendlela elisetyenziswe ngayo eBhayibhileni, yaye kutheni eli gama limchaza ngokuchanileyo nje uYehova?
13 Ukuthobeka kukaYehova kubonakala nakolunye uphawu oluhle—ukuba nengqiqo. Ngelishwa olu phawu lunqabile kubantu abangafezekanga. UYehova akapheleli nje ngokukulungela ukuziphulaphula izidalwa zakhe ezikrelekrele kodwa ukulungele nokuyekelela kwiimfuno zazo xa zingangqubani nemilinganiselo yobulungisa. Ngokwendlela elisetyenziswe ngayo eBhayibhileni, igama elithi “ingqiqo” ngokoqobo lithetha “ukuyekelela.” Nalo olu luphawu olubalaseleyo lobulumko bobuthixo. UYakobi 3:17 uthi: ‘Ubulumko obuvela phezulu bunengqiqo.’ UYehova onobulumko bonke unengqiqo ngayiphi indlela? Enye indlela ikukuba, ubhetyebhetye. Khumbula ukuba, igama lakhe lisifundisa ukuba uYehova uzenza abe koko kufunekayo ukuze aphumeze iinjongo zakhe. (Eksodus 3:14) Ngaba oko akubonisi ukuba bhetyebhetye nokuba nengqiqo?
14, 15. Umbono kaHezekile wenqwelo yokulwa kaYehova yasezulwini usifundisa ntoni ngentlangano kaYehova yasezulwini, yaye yahluke njani kwimibutho yehlabathi?
14 Kukho ingxelo ephawulekayo yeBhayibhile esenza siqalise ukukuqonda ukuba bhetyebhetye kukaYehova. Umprofeti uHezekile waboniswa umbono wentlangano kaYehova yasezulwini yezidalwa zomoya. Wabona inqwelo yokulwa eyoyikekayo, ‘isithuthi’ sikaYehova uqobo esisoloko silawulwa Nguye. Okona kubangel’ umdla yindlela esasihamba ngayo. Amavili aso amakhulu ayenamacala amane yaye ezaliswe ngamehlo ukuze abone kuyo yonk’ indawo yaye asijike siye nakweliphi na icala ngesiquphe, engakhange eme okanye ajike. Yaye le nqwelo yokulwa enkulu yayingacothi ngenxa yobunzima, njengezithuthi ezenziwe ngabantu. Yayinokuphephetheka ngesantya sombane, kwaye ijike iye kwelinye icala ngesiquphe! (Hezekile 1:1, 14-28) Ewe, intlangano kaYehova, njengoMongami ongusomandla oyilawulayo, ibhetyebhetye ngokugqithiseleyo, ihambisana nako nakuphi na ukutshintsha kweemeko ehlangabezana nazo.
15 Abantu banokuphelela nje ngokuzama ukukuxelisa ukuba bhetyebhetye okugqibeleleyo okunjalo. Noko ke, ngokufuthi abantu kunye nemibutho yabo badla ngokuba ngqongqo kunokuba babe bhetyebhetye, babe ngabangenangqiqo kunokuba babe ngabayekelelayo. Ngokomzekelo: Inqanawa enkulu okanye uloliwe othutha imithwalo unokuba mkhulu ngokumangalisayo yaye abe namandla agqithiseleyo. Kodwa ngaba ezi zinto ziyakwazi ukuhlangabezana nokutshintsha kweemeko ngesiquphe? Ukuba kukho into enkulu ewa phambi kololiwe womthwalo, akakwazi kujika. Nokumisa ngoko nangoko kunzima. Uloliwe omkhulu womthwalo unokumisa kwisithuba seekhilomitha ezimbini emva kokuba kubanjwe iziqhoboshi! Ngokufanayo, inqanawa enkulu inokuqhubeka ihamba kangangeekhilomitha ezisibhozo emva kokuba ii-injini zicinyiwe. Kwanokuba banokuzama ukuyimisa ngokutshintsha iigiyeri ziyenze ukuba ibuye umva, inqanawa enkulu isenokuqhubeka isiya phambili kangangeekhilomitha ezintathu! Kuyafana ke nangemibutho yabantu edla ngokuba ngqongqo yaye ingabi nangqiqo. Ngenxa yekratshi, ngokufuthi abantu bayala ukuba bhetyebhetye xa iimeko zitshintsha. Ukuba ngqongqo ngaloo ndlela kuye kwayenza yabhanga eminye imibutho yezorhwebo kwada kwabhukuqa noorhulumente. (IMizekeliso 16:18) Hayi indlela esivuya ngayo kuba uYehova nentlangano yakhe bengenjalo!
Indlela UYehova Akubonisa Ngayo Ukuba Nengqiqo
16. UYehova wakubonisa njani ukuba nengqiqo ekusebenzisaneni kwakhe noLote ngaphambi kokutshatyalaliswa kweSodom neGomora?
16 Khawucinge kwakhona ngokutshatyalaliswa kweSodom neGomora. ULote nentsapho yakhe banikwa imiyalelo ecacileyo yingelosi kaYehova, isithi: “Balekela kummandla weentaba.” Noko ke, oku akuzange kumkholise uLote. Wabongoza wathi: “Hayi, khawuncede, Yehova!” Eqinisekile ukuba babeza kufa ukuba babenokusabela ezintabeni, uLote wabongoza ukuba yena nentsapho yakhe bavunyelwe basabele kwisixeko esikufuphi saseTsoware. Kodwa, uYehova wayezimisele ukusitshabalalisa eso sixeko. Ngaphezu koko, uLote wayengenasizathu sakoyika. Ngokuqinisekileyo uYehova wayenokumlondoloza uLote ezintabeni! Sekunjalo, uYehova wayekelela kwizibongozo zikaLote waza wayisindisa iTsoware. Ingelosi yathi kuLote: “Yabona, ndinolwazelelelo ngawe ukusa nakweli nqanaba.” (Genesis 19:17-22) Ngaba oko kwakungabonisi ukuba nengqiqo kukaYehova?
17, 18. Ekusebenzisaneni kukaYehova nabantu baseNineve, wabonisa njani ukuba unengqiqo?
17 Kwakhona uYehova uyayamkela inguquko esuk’ entliziyweni, esoloko esenza ngenceba nangobulungisa. Khawucinge nje ngoko kwenzekayo xa umprofeti uYona wathunywa kwisixeko esingendawo nesinogonyamelo saseNineve. Xa uYona wayesehla enyuka kwizitrato zaseNineve, isigidimi esiphefumlelweyo awayesivakalisa sasilula kakhulu: Eso sixeko sinamandla sasiza kutshatyalaliswa kwisithuba seentsuku ezingama-40. Noko ke, iimeko zatshintsha kakhulu. Abantu baseNineve baguquka!—Yona, isahluko 3.
18 Sifunda lukhulu ngokuthelekisa indlela uYehova awasabela ngayo kunye nendlela uYona awasabela ngayo ekutshintsheni kweemeko. Kule meko, uYehova waba bhetyebhetye, wazenza waba nguMxoleli wezono kunokuba “yindoda enamandla yemfazwe.” * (Eksodus 15:3) Kwelinye icala, uYona wayengqongqo yaye engenanceba kwaphela. Kunokuba abonise ukuba nengqiqo njengoYehova, wayefana nololiwe womthwalo okanye inqanawa enkulu ekhankanywe ngaphambilana. Wayevakalise intshabalalo, ngoko kwakumele kufike intshabalalo! Noko ke, ngomonde uYehova wamfundisa lo mprofeti wakhe ungenamonde isifundo esingasayi kuze silibaleke ngokuphathelele ukuba nengqiqo nokubonisa inceba.—Yona, isahluko 4.
19. (a) Kutheni sinokuqiniseka ukuba uYehova ubonisa ukuba nengqiqo ngokubhekisele koko akulindeleyo kuthi? (b) IMizekeliso 19:17 ibonisa njani ukuba uYehova uyiNkosi ‘elungileyo nenengqiqo’ yaye uthobeke ngendlela ebalaseleyo?
19 Okokugqibela, uYehova unengqiqo ngokubhekisele koko akulindeleyo kuthi. UKumkani uDavide wathi: “Yena uyakwazi ukuyilwa kwethu, ekhumbula ukuba siluthuli.” (INdumiso 103:14) UYehova uziqonda ngaphezu kwethu iintsilelo zethu nokungafezeki kwethu. Akaze alindele kuthi okungaphezu kwamandla ethu. IBhayibhile yenza umahluko phakathi kweenkosi ezingabantu ‘ezilungileyo nezinengqiqo’ kunye nezo ‘kunzima ukuzikholisa.’ (1 Petros 2:18) UYehova yena uluhlobo olunjani lweNkosi? Phawula oko IMizekeliso 19:17 ikutshoyo: “Obabala isisweli uboleka uYehova.” Ngokucacileyo, yinkosi elungileyo nenengqiqo kuphela ebiya kusiphawula isenzo ngasinye sobubele esenzelwa abo basweleyo. Ngaphezu koko, eneneni esi sibhalo sibonisa ukuba uMdali wendalo iphela, uvakalelwa kukuba uyabatyala abantu ababonisa inceba ngaloo ndlela! Oku kubonisa ukuthobeka ngendlela ebalaseleyo.
20. Sisiphi isiqinisekiso esinaso sokuba uYehova uyayiva imithandazo yethu yaye uyayiphendula?
20 UYehova usenobulali yaye usenengqiqo ekusebenzisaneni nabakhonzi bakhe namhlanje. Xa sithandaza ngokholo, uyaphulaphula. Nangona engathumeli abathunywa abaziingelosi ukuba bathethe nathi, asifanele sigqibe kwelokuba akayiphenduli imithandazo yethu. Khumbula ukuba xa umpostile uPawulos wacela abo wayekholwa nabo ukuba ‘baqhubeke bethandazela’ ukuba akhululwe entolongweni, wongezelela wathi: “Ukuze ndibuyiselwe kuni kamsinya.” (Hebhere 13:18, 19) Ngoko imithandazo yethu isenokushukumisela uYehova ukuba enze oko ebengayi kukwenza ukuba besingathandazanga!—Yakobi 5:16.
21. Sisiphi isigqibo esingafanele sifikelele kuso ngokuphathelele ukuthobeka kukaYehova, kodwa, kunoko, yintoni esifanele siyixabise ngaye?
21 Noko ke, akukho nalunye kwezi mpawu zikaYehova zokuthobeka—ukuba nenceba kwakhe, ukukulungela kwakhe ukuphulaphula, ukuba nomonde kwakhe, ukuba nengqiqo kwakhe—oluthetha ukuba uYehova uyayityeshela imilinganiselo yakhe yobulungisa. Abefundisi beNgqobhoko basenokucinga ukuba babonisa ukuba nengqiqo xa benyumbaza iindlebe zemihlambi yabo ngokuyisingela phantsi imilinganiselo kaYehova yokuziphatha. (2 Timoti 4:3) Kodwa utyekelo lwabantu lokulalanisa ngenjongo yokufumana okuthile alunanto yakwenza nokuba nengqiqo kobuthixo. UYehova ungcwele; akasayi kuze ayingcolise imilinganiselo yakhe yobulungisa. (Levitikus 11:44) Ngoko ke, masikuthande ukuba nengqiqo kukaYehova—kuba kububungqina bokuthobeka kwakhe. Ngaba akukuchulumancisi na ukucinga ukuba uYehova uThixo, Oyena unobulumko kwindalo iphela, ukwathobeke ngendlela ekhethekileyo? Hayi indlela ekuyolisa ngayo ukusondela kulo Thixo woyikekayo kodwa onobulali, onomonde nonengqiqo!
^ isiqe. 3 Ababhali bamandulo bayiguqula le ndinyana ukuze ithi nguYeremiya, kungekhona uYehova, othobayo. Kubonakala ukuba bakubona kungafanelekanga ukuthi uThixo wenza isenzo esiphantsi ngolo hlobo. Ngenxa yoko, iinguqulelo ezininzi azinayo le ngongoma entle kangaka yale ndinyana. Noko ke, iThe New English Bible itsho ngokuchanileyo ukuba uYeremiya wathi kuThixo: “Khumbula, Owu khumbula, uze ugobe kum.”
^ isiqe. 7 Ezinye iinguqulelo zithi “ukuthobeka kobulumko,” “ukuthantamisa okuluphawu olubalaseleyo lobulumko.”
^ isiqe. 12 Okubangel’ umdla kukuba, iBhayibhile ibonisa ukuba umonde uchasene nekratshi. (INtshumayeli 7:8) Ukuba nomonde kukaYehova kububungqina obubhekele phaya bokuthobeka kwakhe.—2 Petros 3:9.
^ isiqe. 18 INdumiso 86:5 ithi uYehova “ulungile yaye ukulungele ukuxolela.” Xa loo ndumiso yaguqulelwa kwisiGrike, ibinzana elithi “ukulungele ukuxolela” laliguqulelwe ngokuthi e·pi·ei·kes′, okanye “ukuba nengqiqo.”
Funda Okungakumbi
Ngaba UThixo Uyayiphendula Imithandazo?
IBhayibhile ibonisa ukuba nanamhlanje uYehova usayiphendula imithandazo. Ubukhulu becala ukuphulaphulwa kwemithandazo yethu kuxhomekeke kuthi.


c: text/html

text:
IBALI LOBOMI
Ndalahlekelwa NguTata—Ndaza Ndafumana UBawo
UTATA wazalelwa eGraz, eOstriya, ngo-1899, ngoko wayasengumfanyana ebudeni beMfazwe Yehlabathi I. Wabizelwa kumkhosi waseJamani kancinane nje emva kokuqalisa kweMfazwe Yehlabathi II ngo-1939. Wafela edabini elaliseRashiya ngo-1943. Ndabe ke ndilahlekelwa nguTata ngolo hlobo, ndineminyaka emalunga nemibini kuphela. Andizange ndilifumane ithuba lokumazi, ngoko ndandikulangazelela ukuba noTata, ngakumbi xa ndabona ukuba abantwana abaninzi esikolweni babenabo. Kamva, xa ndandikwishumi elivisayo, kwandithuthuzela ukufunda ngoBawo wethu osezulwini nongenakufa.—Hab. 1:12.
IXESHA ENDALICHITHA NDIKWI-BOY SCOUTS
Xa ndandineminyaka esixhenxe, ndaba lilungu lombutho wolutsha ekuthiwa yiBoy Scouts. IBoy Scouts ngumbutho osehlabathini lonke owasekwa ngo-1908 eGreat Britain yinjengele yomkhosi wamaBritani, uRobert Stephenson Smyth Baden-Powell. Ngo-1916 waseka iWolf Cubs (okanye iCub Scouts) eyayenzelwe amakhwenkwe angangam.
Ndandikuthanda ukuphuma neeBoy Scouts ngeempelaveki sisiya kwiindawo ezisemaphandleni—silala ezintenteni, sinxiba iiyunifomu yaye simatsha, kusitsho amagubu. Into endandiyithanda ngokukhethekileyo yayikukuhlala nabanye abantwana, sicula ngoxa sothe umlilo ngokuhlwa yaye sidlala ehlathini. Safunda kakhulu nangendalo, nto leyo yandenza ndawuxabisa umsebenzi woMdali wethu.
IiBoy Scouts zikhuthazwa ukuba kubekho into entle eziyenzayo yonke imihla. Le yeyona nto ehlala inkenteza ezingqondweni zazo. Sasibulisana ngamazwi athi “Sihlala Sixhobile.” Ndandiyithanda le ndlela yokuphila. Kumbutho wethu wamakhwenkwe angaphezu kwekhulu, isiqingatha yayingamaKatolika, esinye ingamaProtestanti, ize inkwenkwe enye ibe ngumBhuda.
Ukususela ngo-1920, imisitho yeeBoy Scouts ehlabathini lonke ibibanjwa rhoqo emva kweminyaka embalwa. Ndaya kumsitho wesixhenxe owawuseBad Ischl, eOstriya, ngoAgasti 1951, nakowethoba eSutton Park, kufutshane naseBirmingham, eNgilani, ngoAgasti 1957. Kweli tyeli lesibini, kwakukho iiBoy Scouts ezimalunga ne-33 000 ezazisuka kumazwe ayi-85. Kweza nabantu abamalunga ne-750 000, kuquka noKumkanikazi uElizabeth waseNgilani. Kum, ukuba yiBoy Scout kwandenza ndacinga ukuba ndiyinxalenye yabantu abamanyeneyo. Ndandingazi ukuba ndandiseza kuba yinxalenye yabantu abamanyene nangakumbi—abazalwana abangamaKristu.
UKUQALA KWAM UKUDIBANA NENGQINA LIKAYEHOVA
Ngentwasahlobo yango-1958, ndandisele ndiza kugqiba ukuqeqeshelwa ukuba yiweyitala kwiGrand Hotel WiesleryaseGraz, eOstriya. Apho ndashunyayezwa nguRudolf Tschiggerl owayengumbhaki kule hotele. Ndandiqala ngqa ukuva inyaniso. Waqala wandixelela ukuba inkolelo yokuba uThixo uneziqu ezithathu ayisuki Bhayibhileni. Ndamphikisa, ibe ndandifuna ukumbonisa ukuba uthetha into angayaziyo. Ndandimthanda la mfo, ibe ndandifuna ukumcenga abuyele kumaKatolika.
URudolf, esasisithi Rudi xa simbiza, wandifunela iBhayibhile. Ndamxelela ukuba ndifuna eyamaKatolika. Ndaqalisa ukuyifunda ndaza ndabona ukuba uRudi ufake iphecana elaliprintwe yiWatchtower Society. Ndala ukulifunda, kuba ndandisithi eli phecana linokubhalwa ngendlela evakala iyinyani, ibe ingeyiyo. Noko ke, ndandingenangxaki ngokuthetha naye ngeBhayibhile. URudi wabonisa ubulumko, waza akaphinda andiphathele ncwadi. Kangangeenyanga ezintathu, sasidla ngokuncokola ngeBhayibhile de kuhlwe.
Emva kokuba ndigqibile ukuqeqeshwa kula hotele yaseGraz, uMama wandisa kwisikolo sokufundela ukuphatha iihotele. Ngoko ndafudukela eBad Hofgastein, idolophu esasikuyo esi sikolo. Esi sikolo sasinolwalamano oluhle neGrand Hotel yaseBad Hofgastein, ngoko ndandikhe ndisebenze khona ukuze ndisebenzise izinto endizifunde eklasini.
UKUTYELELWA NGABATHUNYWA BEVANGELI ABABINI
URudi wayethumele iadresi yam entsha kwiofisi yesebe yaseVienna, laza isebe layithumela koodade ababini ababengabathunywa bevangeli, uIlse Unterdörfer noElfriede Löhr. Ngenye imini umamkeli-ziindwendwe wasehotele wandibiza esithi kukho oomama ababini ababecela ukuthetha nam ngaphandle emotweni. Ndothuka kuba ndandingalindelanga mntu, kodwa ndaphuma ndaya kubona ukuba ngoobani. Kamva, ndeva ukuba, ngaphambi kweMfazwe Yehlabathi II, aba dade babethubelezisa iincwadi zamaNgqina eJamani xa umsebenzi wawuvaliwe ngamaNazi. Kwangaphambi kokuba imfazwe iqalise, babanjwa ngabacuphi baseJamani baza bathunyelwa kwinkampu yoxinaniso yaseLichtenburg. Kwathi ebudeni bemfazwe, bathunyelwa kwinkampu yaseRavensbrück, kufuphi naseBerlin.
Aba dade babeziintanga zikaMama, ngoko ndandibahlonela. Ndandingafuni ukubachithela ixesha ngokuncokola nabo ndize emva kweeveki okanye iinyanga ndibaxelele ukuba andisafuni kuqhubeka. Ngoko ndabacela ukuba bandiphathele izibhalo eziphikisa imfundiso yamaKatolika yokuba oopopu bangena ezihlangwini zabapostile. Ndabaxelela ukuba ndiza kuzisa kumfundisi. Ndandicinga ukuba oku kuza kundinceda nditsho ndiyazi eyona nyaniso.
UKUFUNDA NGAKUMBI NGOBAWO WETHU OSEZULWINI
AmaRoma Katolika athi oopopu basuka emva kumpostile uPetros. (Le cawa itolika kakubi amazwi kaYesu akuMateyu 16:18, 19.) AmaKatolika akwathi iimfundiso zikapopu ziyinyaniso epheleleyo xa ethetha ngegunya lakhe. Nam ndandiyikholelwa le nto, ndisithi ukuba upopu, obizwa ngamaKatolika ngokuba nguBawo Ongcwele, akayifundisi into engeyonyani, ibe uthi uThixo uneziqu ezithathu, loo nto imele ukuba yinyaniso. Kwelinye icala, ukuba ukhe axoke, naloo mfundiso bubuxoki. Kaloku zonke ezinye iimfundiso zamaKatolika zixhomekeke kule, ibe yiloo nto le mfundiso iyeyona ibalulekileyo kwamaninzi.
Umfundisi akazange akwazi ukuphendula imibuzo yam, kunoko wasuka wathi rhuthu enye incwadi eyayicacisa iimfundiso zamaKatolika neyayithetha ngamalandela abapostile. Ndaya nayo ekhaya, ndayifunda, ndaza ndabuya ndinothotho lwemibuzo. Xa waqondayo ukuba akanakukwazi ukuphendula le mibuzo yam, wathi: “Kuyacaca ukuba asivani. . . Hamba ngoyibonayo!” Akazange aphinde afune ukuthetha nam.
Ngelo xesha ndandisele ndifuna ukufunda iBhayibhile noIlse noElfriede. Ininzi gqitha into abandifundisa yona ngoyena Bawo uNgcwele, uYehova uThixo. (Yoh. 17:11) Ngelo xesha kwakungekho bandla apho, ngoko ke aba dade babeqhuba iintlanganiso kwikhaya lentsapho eyayinomdla, ibe kwakusiza nje igcuntswana labantu. Ekubeni kwakungekho mzalwana ubhaptiziweyo, aba dade babeqhuba yonke into nje bobabini. Kodwa ke kwakukhe kufike umzalwana aze anikele intetho yesidlangalala kwindawo eyayiqeshiwe.
UKUQALISA KWAM UKUSHUMAYELA
Ndaqalisa ukufunda iBhayibhile noIlse noElfriede ngo-Oktobha 1958, ndaza ndabhaptizwa kwiinyanga ezintathu emva koko ngoJanuwari 1959. Ngaphambi kokuba ndibhaptizwe, ndacela ukuba ndibakhaphe xa besiya entsimini ukuze ndibone ukuba kushunyayelwa njani. (IZe. 20:20) Ndabakhapha kwakanye, emva koko ndacela eyam intsimi. Bandinika ilali, ibe ndandidla ngokushumayela ndedwa kwindlu ngendlu ndize ndibuyele kwabo banomdla. Umzalwana wokuqala endahamba naye entsimini yayingumveleli wesiphaluka owayesityelele.
Ukugqiba kwam isikolo ngo-1960 ndabuyela ekhaya ukuze ndizame ukunceda izalamane zam zifunde inyaniso yeBhayibhile. Unanamhla oku, akukho nasinye esisenyanisweni nangona lukho ulozi-lozi lomdla.
UKUBA KWINKONZO YEXESHA ELIZELEYO
Ngo-1961, emabandleni kwafundwa iileta ezivela kwiofisi yesebe nezazikhuthaza ubuvulindlela. Ndandilisoka, ndingumqabaqaba, ngoko ndandingenasizathu sokungabi nguvulindlela. Ndabuza uKurt Kuhn, owayengumveleli wesiphaluka, ukuba kunganjani xa ndinokuphangela iinyanga ezimbalwa ukuze ndikwazi ukuthenga imoto eza kundinceda xa ndinguvulindlela. Wathi: “UYesu nabapostile bakhe babedinga imoto ukuze bashumayele?” Ndathi utsh’ endodeni! Zisuka nje ndaceba ukuba nguvulindlela. Kodwa kwafuneka ndiqale ndihlengahlengise, kuba ndandiphangela iiyure eziyi-72 ngeveki kwindawo ethengisa ukutya.
Ndacela umphathi ukuba andivumele ndiphangele iiyure eziyi-60. Wavuma, waza akawuhlisa nomrholo wam. Kungekudala emva koko, ndacela ukuphangela iiyure eziyi-48 ngeveki. Wasivuma neso isicelo, kodwa akawuhlisa umrholo. Ndaphinda ndacela ukuphangela iiyure eziyi-36, okanye eziyi-6 ngosuku, waza wasivuma neso isicelo. Into emangalisayo kukuba, ndandisarhola kwala mal’ inye! Ndicinga ukuba umphathi wam wayengafuni ndihambe. Ndathi ndisakuphangela ezo yure, ndaba nguvulindlela othe ngxi. Ngelo xesha, oovulindlela abathe ngxi babeshumayela iiyure eziyi-100 ngenyanga.
Kwiinyanga ezine emva koko, ndaba nguvulindlela okhethekileyo, ndaza ndamiselwa njengesicaka sebandla elincinane elikwidolophu yaseSpittal an der Drau, kwiphondo laseCarinthia. Ngelo xesha, oovulindlela abakhethekileyo babeshumayela iiyure eziyi-150 ngenyanga. Wayengekho omnye uvulindlela, kodwa ndandikuxabisa ukuncediswa entsimini nguGertrude Lobner, udade owayelisekela lesicaka sebandla. *
UKUTSHINTSHATSHINTSHA KWEZABELO
Ngo-1963, ndacelwa ukuba ndenze umsebenzi wesiphaluka. Maxa wambi ndandihamba ngololiwe xa ndisiya kwelinye ibandla, ndithwele iibhegi ezinkulu. Ekubeni abazalwana abaninzi babengenazo iimoto, akukho mntu wayendihlangabeza esitishini. Ukuze kungabi ngathi “ndisisikhulu,” kunokuba ndiqeshe imoto, ndandihamba ngeenyawo xa ndisiya kwikhaya endiza kufikela kulo.
Ngo-1965, ngoxa ndandiselisoka, ndamenyelwa kwiklasi ye-41 yeSikolo saseGiliyadi. Abaninzi eklasini nabo babengatshatanga. Ndothuka gqitha emva kwesikolo xa ndabuyiselwa kwasekhaya eOstriya ukuze ndiqhubeke nesiphaluka. Noko ke, ngaphambi kokuba ndihambe eMerika, ndacelwa ukuba ndipheleke umveleli wesiphaluka iiveki ezine. Ndakuxabisa nyhani ukusebenza noAnthony Conte, umzalwana owayenobubele nowayekuthanda yaye elichule ekushumayeleni. Sasebenza kunye eNew York kwingingqi yaseCornwall.
Ukufika kwam eOstriya, ndanikwa isiphaluka, apho ndadibana noTove Merete, udade omanz’ andonga. Wayekhulele enyanisweni ukususela eneminyaka emihlanu. Xa abazalwana bebuza ukuba sadibana njani, sidla ngokuqhula sithi, “Sadityaniswa yiofisi yesebe.” Satshata kunyaka olandelayo ngoAprili 1967, ibe savunyelwa ukuba siqhubeke nesiphaluka.
Kunyaka olandelayo, ndabona ukuba, ngenxa yobubele bakhe obungandifanelanga, uYehova uye wandenza omnye woonyana bakhe. Lwaqalisa ngaloo ndlela ke ulwalamano olukhethekileyo noBawo wam osezulwini, kunye nabanye abathi, ngokutsho kweyabaseRoma 8:15, ‘badanduluke besithi: “Abha, Bawo!”’
Mna noMerete sakhonza esiphalukeni nasesithilini de kwango-1976. Ngamaxesha athile ebusika, sasilala kwizindlu eziqhaqhazelis’ amazinyo. Ngobunye ubusuku, savuka umphetho wengubo uqinile yaye umhlophe ngenxa yengqele! Sade sagqiba kwelokuba siziphathele iheater yombane encinane. Kwezinye iindawo, xa siye kuzithuma kwakufuneka sihambe ekhephini sisiya kwindlwana eyayidla ngokuvuthuza umoya. Sasingenamzi, ngoko ngeMivulo sasidla ngokuhlala kwakuloo mzi besihlala kuwo evekini, size ke ngoLwesibini siye kwibandla elilandelayo.
Into endivuyisayo kukuba, kuyo yonke le minyaka, umkam ebesoloko endixhasa. Uyayithanda intsimi, kangangokuba zange khe kufuneke ndimqhube ukuba aye entsimini. Uyabathanda nabazalwana noodade ibe unenkathalo. Indincede gqitha loo nto.
Ngo-1976 sacelwa ukuba siye kukhonza eVienna, kwiofisi yesebe yaseOstriya yaye ndamiselwa ndaba lilungu leKomiti Yesebe. Ngelo xesha, isebe laseOstriya lalivelela umsebenzi wamazwe aseMpuma Yurophu aliqela, ibe lalijongene nokuthutyeleziswa kweencwadi zethu kuloo mazwe. Umzalwana owayekhokela kulo msebenzi yayinguJürgen Rundel, ibe wayekhuthele. Ndaba nelungelo lokusebenza naye, ibe kamva ndacelwa ukuba ndivelele umsebenzi wokuguqulela kwiilwimi ezilishumi zaseMpuma Yurophu. UJürgen nomkakhe, uGertrude, ngoku bangoovulindlela abakhethekileyo eJamani. Ukususela ngo-1978, isebe laseOstriya lavelisa iimagazini laza laziprinta ngeelwimi ezintandathu kumatshini omncinane wokuprinta. Sasithumela nemirhumo kumazwe ahlukahlukeneyo awayefaka isicelo. Umntu esasimsebenzisa ukwenza lo msebenzi yayinguOtto Kuglitsch, ngoku okhonza kwisebe laseJamani kunye nomfazi wakhe uIngrid.
Abazalwana baseMpuma Yurophu babekwazi ukuzivelisela iincwadi, besebenzisa oomatshini bokukhuphela nezinye iindlela. Sekunjalo, babeludinga uncedo lwamanye amazwe. UYehova wawukhusela umsebenzi wabo, ibe nathi esebeni sasibathanda aba bazalwana ababekhonza phantsi kweemeko ezinzima kuba umsebenzi wawuvaliwe kangangeminyaka emininzi.
UKUTYELELA EROMANIA
Ngo-1989, ndaba nelungelo lokupheleka uMzalwana uTheodore Jaracz, owayelilungu leQumrhu Elilawulayo, xa wayesiya eRomania. Injongo yayikukunceda iqela labazalwana ukuba libuyele entlanganweni. Ukususela ngo-1949, ngezizathu ezithile aba bazalwana babeshiye intlangano baza baqalisa awabo amabandla. Sekunjalo, baqhubeka beshumayela yaye bebhaptiza. Babevalelwa nasezintolongweni ngenxa yokungathathi cala kwezopolitiko, kanye njengokuba kwakusenziwa kubazalwana ababeyinxalenye yentlangano. Umsebenzi wawusavaliwe eRomania, ngoko sadibana ngokufihlakeleyo emzini kaMzalwana uPamfil Albu, kunye nabadala abaziwayo abane nabameli beKomiti Yelizwe yaseRomania. Seza nomzalwana owayeza kusitolikela owayesuka eOstriya, uRolf Kellner.
Ngosuku lwesibini lwale ntlanganiso, uMzalwana uAlbu wabongoza aba badala bane ukuba babuyele entlanganweni, esithi, “Ukuba asiyenzi ngoku le nto, lisenokungaveli elinye ithuba lokuba siyenze.” Emva koko, abazalwana abamalunga ne-5 000 babuyela entlanganweni. Le yaba yimpumelelo yokwenene kuYehova, waza uSathana washiyeka edanile!
Ngasekupheleni ko-1989, ngaphambi nje kokuwa kobuKomanisi eMpuma Yurophu, iQumrhu Elilawulayo lacela mna nomkam ukuba siye kukhonza kwikomkhulu eNew York. Yasothusa gqitha loo nto. Saqalisa kwiBheteli yaseBrooklyn ngoJulayi 1990. Ngo-1992, ndamiselwa ndaba ngumncedi weKomiti Yenkonzo yeQumrhu Elilawulayo, ibe ukususela ngoJulayi 1994, ndiye ndaba nelungelo lokuba kwiQumrhu Elilawulayo.
UKUCINGA NGOBOMI BAM NOKUKHANGELA PHAMBILI KWIKAMVA
Adlula kudala amaxesha am okuba yiweyitala ehotele. Ngoku ndinelungelo lokuncedisa ekulungiseleleni nasekukhupheni ukutya kokomoya kubazalwana bam abasehlabathini lonke. (Mat. 24:45-47) Xa ndikhangela emva kwiminyaka engaphezu kwe-50 ndikwinkonzo ekhethekileyo yexesha elizeleyo, ndiye ndivuye ndize ndimbulele uYehova ngendlela aye wabasikelela ngayo abazalwana bethu ehlabathini lonke. Ndiyakuthanda ukuya kwiindibano zezizwe ngezizwe, apho sifundiswa ngoBawo wethu osezulwini, uYehova, nangenyaniso eseBhayibhileni.
Ndithandazela ukuba izigidi zabantu ziza kufunda iBhayibhile, ziyamkele inyaniso zize zikhonze uYehova ngokumanyeneyo kunye nabazalwana abangamaKristu ehlabathini lonke. (1 Pet. 2:17) Ndikhangele phambili nasekubukeleni ndisezulwini xa kuvuswa abantu emhlabeni, ndize ekugqibeleni ndibone uTata. Ndinethemba lokuba yena, uMama kunye nezinye izalamane zam baza kufuna ukunqula uYehova eParadesi.
Ndikhangele phambili nasekubukeleni ndisezulwini xa kuvuswa abantu emhlabeni, ndize ekugqibeleni ndibone uTata
^ isiqe. 27 Ngoku, kunokuba kubekho isicaka sebandla nesekela laso, kumiselwa umnxibelelanisi wequmrhu labadala nonobhala kwiqumrhu labadala ngalinye.

robotstxt: allowed

filter: keep


text:
INQAKU ELINGUMXHOLO | IMFAZWE EYATSHINTSHA IHLABATHI
Oyena Nobangela Wemfazwe Nentlupheko
NgoNovemba 11, 1918, iMfazwe Yehlabathi I yafikelela esiphelweni. Amashishini avala, yaye abantu babedanisa ezitratweni. Kodwa loo mincili zange ihlale xesha lide. Emva nje kwaloo mfazwe, kwalandela omnye ubhubhane—obulala ngaphezu kompu okhupha iimbumbulu ezininzi ngexesh’ elinye.
NgoJuni 1918, amajoni aseFransi aphathwa sisifo esibulalayo ekuthiwa nguMbathalala. Kwathi kungadlulanga naxesha lingako, babe bubonakala ubungozi besi sifo. Ngokomzekelo, kwiinyanga nje ezingephi, esi sifo sasisele sibulele amajoni amaninzi asuka eMerika, ngaphezu kokuba utshaba lwenzayo. Amajoni awayevela emfazweni abuya nesi sifo, ngaloo ndlela sabe sisasazeka emhlabeni wonke.
Iminyaka eyalandela loo mfazwe yazaliswa yintlupheko nokuwohloka kwezoqoqosho. Emva kwemfazwe yehlabathi ngowe-1918, imimandla emininzi yaseYurophu yabethwa linxele likaKhetsekile. Ngo-1923, imali yaseJamani yayingasenaxabiso. Emva kweminyaka emithandathu, imeko yezoqoqosho yawohloka kuwo onke amazwe. Kusenjalo, ngo-1939, kwaqala imfazwe yehlabathi yesibini—iqala apho beziphele khona iingxwaba-ngxwaba zeyokuqala. Yintoni oyena nobangela wezi ntlekele?
UMQONDISO WEMIHLA YOKUGQIBELA
Iziprofeto zeBhayibhile zisichazela oyena nobangela weziganeko eziye zenzeka kwimbali, ibe kunjalo nangeMfazwe Yehlabathi I. UYesu Kristu wachaza kwangaphambili ixesha apho “uhlanga luya kuvukelana nohlanga,” ukunqongophala kokutya neendyikityha zokufa ziya kuzalisa umhlaba. (Mateyu 24:3, 7; Luka 21:10, 11) Wachazela abalandeli bakhe ukuba ezi ntlekele zaziya kuba ngumqondiso wemihla yokugqibela. Incwadi yeSityhilelo isichazela ukuba iintlekele ezenzeka emhlabeni ziqale ngemfazwe yasemazulwini.—Funda ibhokisi ethi, “Imfazwe Yasemhlabeni Nemfazwe Yasemazulwini.”
Le ncwadi ithetha ngabakhweli-mahashe abane, ngamaxesha athile kudla ngokuthiwa ngabakhweli-mahashe abane beSityhilelo. Abathathu kwaba bakhweli-mahashe bafanekisela iintlekele ezintathu awathetha ngazo uYesu kwangaphambili—imfazwe, indlala nendyikityha yokufa. (Funda ibhokisi ethi, “Ngaba Nyhani Amahashe Amane Ayaphala?”) Lilonke, imfazwe yehlabathi yokuqala yaba sisiqalo seenkxwaleko ezingekapheli. IBhayibhile isichazela ukuba oyena nobangela wazo zonke ezi zinto nguSathana. (1 Yohane 5:19) Ngaba uya kuze ayekiswe?
Incwadi yeSityhilelo iphinda isiqinisekise ukuba uSathana ‘ushiyekelwe lixesha elifutshane.’ (ISityhilelo 12:12) Yiyo loo nto enomsindo omkhulu yaye ebangela izinto ezibuhlungu apha emhlabeni. Phofu ke, kwa ezi ngxaki sizibonayo zingqina ukuba iintsuku zikaSathana zibaliwe.
UKUCHITHA IMISEBENZI KAMTYHOLI
Imfazwe Yehlabathi I yalitshintsha ihlabathi. Yaba sisiqalo sokugquba kweemfazwe, uqhankqalazo kunye nokungathenjwa kwabalawuli. Yaba bubungqina bokuba uSathana ugxothiwe emazulwini. (ISityhilelo 12:9) Lo mlawuli wehlabathi ungenakubonwa wazibonakalisa ukuba unguzwi-lakhe owaziyo ukuba iintsuku zakhe zibaliwe. Xa ezo ntsuku ziphela, zonke iingxaki ezabangelwa yiMfazwe Yehlabathi I ziya kusiphulwa neengcambu.
Iziprofeto zeBhayibhile ziyasithembisa ukuba uYesu Kristu, uKumkani wethu osezulwini, uza ‘kuyichitha imisebenzi kaMtyholi’ kungentsuku zatywala. (1 Yohane 3:8) Izigidi zabantu sele zithandazela ukuba uBukumkani bukaThixo bufike. Kuthekani ngawe? Obo Bukumkani buya kunceda abathembekileyo ukuba babone xa ukuthanda kukaThixo—kungekhona okukaSathana—kusenziwa emhlabeni. (Mateyu 6:9, 10) Xa kulawula uBukumkani bukaThixo akusayi kuphinda kubekho mfazwe. (INdumiso 46:9) Funda ngobu Bukumkani ukuze nawe ubone xa uxolo luzalise umhlaba wonke!—Isaya 9:6, 7.
^ isiqe. 20 Funda isahluko 8 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Ngaba Siphila ‘Kwimihla Yokugqibela’?
Hlola izinto ezenziwa ngabantu nezimo zengqondo zabo ezibonisa ukuba ngoku siphila ‘kwimihla yokugqibela’ njengoko kuprofetwe ngazo eBhayibhileni.


text:
Antstolio M. Dabkaus kontoraIkhadi engabonakaliyo
Antstolio M. Dabkaus kontora
Amaxwebhu wenkqubo, Auctions property, Bailiffs, Iingcebiso zomthetho, Iinkonzo zomthetho +15
Ushicelelo
I-V 8:00-17:00
- Antstolio M. Dabkaus kontora
Imephu
Umsebenzi udidi
Amaxwebhu wenkqubo, Auctions property, Bailiffs, Iingcebiso zomthetho, Iinkonzo zomthetho, Iinkonzo zomthetho, Labor law, Law zoshishino, Lien, Ngotyefezo ipropati, Nokuqokelelwa kwamatyala, Nokuqokelelwa kwamatyala aphesheya, Nomthetho nosapho, Ofisi igosa, Ubunini, Umthetho corporate, Umthetho werhafu, Wezemali, inshorensi, umthetho, Yobhaliso inkampani, Zokunyanzelisa


text:
OKUFUNDISWA YIBHAYIBHILE
Ubundlobongela
Ubundlobongela bebusoloko bugquba embalini yoluntu. Ngaba buya kuze buphele?
UThixo ubujonga njani ubundlobongela?
OKUTHETHWA NGABANTU
Abantu abaninzi, kuquka nabo bahamba icawa bacinga ukuba kwamkelekile ukuzilwela xa ucatshukisiwe. Kwakhona, izigidi zabantu aziboni ngxaki ngokubukela iimuvi ezinobundlobongela.
OKUFUNDISWA YIBHAYIBHILE
Kwisixeko esiyiMosul, esikumntla weIraq kukho amabhodlo esixeko esasikade sidumile kuBukhosi baseAsiriya, iNineve. Nangona eso sixeko sasisikhulu gqitha, iBhayibhile yaxela kwangaphambili ukuba uThixo wayeza ‘kusenza inkangala ephanzileyo.’ (Zefaniya 2:13) Wathi uThixo: ‘Ndiya kukumisa njengomboniso.’ Kwakutheni? INineve ‘yayisisixeko sophalazo-gazi.’ (Nahum 1:1; 3:1, 6) INdumiso 5:6 ithi: “Umntu ophalaza igazi . . . uYehova uyamcekisa.” Amabhodlo esixeko saseNineve abubungqina bokuba uThixo wenza kanye ngokwamazwi akhe.
Ubundlobongela beza nolona tshaba lukhulu lukaThixo nolwabantu, uSathana uMtyholi, lowo uYesu Kristu wambiza ngokuba “sisibulala-mntu.” (Yohane 8:44) Ngapha koko, indlela abantu ababuthanda ngayo ubundlobongela ingqina ukuba “ihlabathi liphela lisemandleni ongendawo,” ibe loo nto siyibona nakwindlela abantu abazithanda ngayo iimuvi ezinobundlobongela. (1 Yohane 5:19) Ukuze sivuyise uThixo, simele sizifundise ukubenyanya ubundlobongela, size sithande oko kuthandwa nguThixo. * Ngaba ingenzeka loo nto?
“UYehova . . . umthiyile ngokuqinisekileyo nabani na othanda ugonyamelo.”—INdumiso 11:5.
Ngaba abantu abanobundlobongela banokutshintsha?
OKUTHETHWA NGABANTU
Ubundlobongela yinto esizalwa nayo engasoze itshintshe.
OKUFUNDISWA YIBHAYIBHILE
“Lahlani konke, ingqumbo, umsindo, ububi, yaye makungaphumi ntetho itshabhisayo, nantetho ingamanyala emlonyeni wenu.” Iphinda ithi: “Buhlubeni ubuntu obudala kunye noqheliselo lwabo, nize nambathe ubuntu obutsha.” (Kolose 3:8-10) Ngaba asinakuze sikwazi ukuyenza le nto ifunwa nguThixo? Singakwazi, kuba abantu banako ukutshintsha. * Njani?
Okokuqala, simele sifunde ngoThixo. (Kolose 3:10) Xa umntu othobekileyo efunda ngeempawu ezintle zoMdali wakhe, utsho amthande ngakumbi aze afune ukumkholisa.—1 Yohane 5:3.
Okwesibini, simele sibakhethe ngobulumko abahlobo. “Musa ukuba liqabane lakhe nabani na onomsindo; yaye ungahlali nomntu obhabhama ngumsindo, khon’ ukuze ungaqhelani nomendo wakhe.”—IMizekeliso 22:24, 25.
Okwesithathu, sebenzisa ingqiqo. Bujonge ubundlobongela njengobuthathaka obubonisa ukuba awukwazi kuzeyisa. Kodwa xa unoxolo ubonisa ukuba unengqiqo. IMizekeliso 16:32 ithi: “Ozeka kade umsindo ulunge ngakumbi kunendoda enamandla.”
“Phuthumani uxolo nabantu bonke.”—Hebhere 12:14.
Ngaba ubundlobongela buya kuze buphele?
OKUTHETHWA NGABANTU
Ubundlobongela bebusoloko bukho ibe buya kuhlala bukho.
OKUFUNDISWA YIBHAYIBHILE
“Kusele ithutyana, angabikho ongendawo . . . Kodwa abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.” (INdumiso 37:10, 11) Ukuze asindise abalulamileyo, uThixo uza kubatshayela abantu abathanda ubundlobongela njengokuba wenzayo eNineve. Emva koko, ubundlobongela abusoze buphinde bugqube emhlabeni!—INdumiso 72:7.
Ngoku lixesha lokuba sifune ukuthandwa nguThixo ngokuba noxolo. Eyesi-2 kaPetros 3:9 ithi: “UYehova . . . unomonde kuni ngenxa yokuba akanqweneli ukuba kutshabalale nabani na kodwa unqwenela ukuba bonke bafikelele enguqukweni.”
“Ziwakhande amakrele azo abe ngamakhuba nemikhonto yazo ibe zizikere zokuthena imithi.”—Isaya 2:4.
^ isiqe. 7 UThixo wamvumela uSirayeli mandulo ukuba alwe iimfazwe ukuze akhusele umhlaba wakhe. (2 Kronike 20:15, 17) Kodwa ke, oko kwatshintsha xa uThixo waphelisa umnqophiso wakhe noSirayeli waza wabumba ibandla lamaKristu, elingenawo umhlaba ofuna ukukhuselwa.
^ isiqe. 11 Unokufunda ngemizekelo yabantu abatshintsha ubomi babo, kumanqaku athi “IBhayibhile Iyabutshintsha Ubomi Babantu,” afumaneka kwiMboniselo.
Funda Okungakumbi
Isiphelo Sokubethwa Kwabafazi Ngamadoda Abo
IBhayibhile inganceda njani ekupheliseni ukubethwa kwabafazi?


text:
IMBONISELO (YOKUFUNDISA) MATSHI 2015
Le Mboniselo inamanqaku aza kufundwa ngoMeyi 4-31, 2015.
“Kukholekile Kuwe Ukwenza Ngaloo Ndlela”
Yintoni eye yabangela ukuba iincwadi zethu zicacise iivesi zeBhayibhile ngendlela ecacileyo nelula kwiminyaka yakutshanje?
Ngaba Uza ‘Kuhlala Ulindile’?
Funda le ngcaciso yomzekeliso kaYesu weentombi ezilishumi, ogxininisa kumyalezo ocacileyo nongxamisekileyo.
Imibuzo Evela Kubafundi
Iincwadi zethu bezikade zithetha ngemifuziselo nezinto zokoqobo, kodwa kutshanje inqabile loo nto. Kutheni kunjalo nje?
Funda Kumzekeliso Weetalente
Eli nqaku lihlaziya ingcaciso yomzekeliso weetalente.
Ukubaxhasa Ngokunyaniseka Abazalwana BakaKristu
Abo uKristu abajonga njengezimvu babaxhasa njani abazalwana bakhe?
Ukutshata “Kuphela ENkosini”—Ngaba Kusasebenza Nangoku?
Abantu abazimiselayo ukuthatha icebiso likaThixo bayayivuyisa intliziyo yakhe baze basikeleleke.


text:
Chapter 1
1 Ilizwi likaYehova elafika kuHoseya unyana kaBheri, ngemihla kaUziya, kaYotam, ka-Ahazi, kaHezekiya, ookumkani bakwaYuda; ngemihla kaYarobheham unyana kaYowashe, ukumkani wakwaSirayeli.
2 Ukuqala kokuthetha kukaYehova noHoseya, wathi uYehova kuHoseya, Yiya uzeke umfazi wobuhenyu nabantwana bobuhenyu; ngokuba ilizwe lihenyuze kakhulu, lemka kuYehova.
3 Waya ke, wazeka uGomere intombi kaDibhelayim; wakhawula, wamzalela unyana.
4 UYehova wathi kuye, Mthiye igama lokuba nguYizereli; ngokuba kusaya kuba ngumzuzwana, ndiwavelele amagazi akwaYizereli kwindlu kaYehu, ndibuphelise ubukumkani bendlu kaSirayeli.
5 Kuya kuthi ngaloo mini ndisaphule isaphetha sakwaSirayeli entilini yaseYizereli.
6 Waphinda wakhawula, wazala intombi. Wathi uYehova kuye, Yithiye igama lokuba nguAkenzelwanga-mfesane ngokuba andiyi kuba saphinda ndiyenzele mfesane indlu kaSirayeli, ndingabaxoleli nokubaxolela.
7 Ndiya kuyenzela imfesane ke indlu kaYuda, ndibasindise ngoYehova uThixo wabo, ndingabasindisi ngasaphetha, nangakrele, nangamfazwe, ngamahashe, nangabamahashe.
8 Akumlumla ke uAkenzelwanga-mfesane, wakhawula wazala unyana.
9 Wathi uYehova, Mthiye igama lokuba nguAsibantu-bam; ngokuba aningabantu bam, nam andiyi kuba ngowenu.
10 Ke inani loonyana bakaSirayeli liya kuba ngangentlabathi yaselwandle, engalinganiswayo, engabalwayo; kuthi endaweni yokuba kuthiwe kubo, Aningabantu bam, kusuke kuthiwe kubo, Ningoonyana bakaThixo ophilileyo.
11 Bohlanganisana ndawonye oonyana bakaYuda noonyana bakaSirayeli, bazimisele intloko ibe nye, banyuke baphume kwelo zwe; kuba iya kuba nkulu imini yaseYizereli.


text:
Ngaba Ubusazi?
Zazihanjiswa njani iileta ngamaxesha okubhalwa kweBhayibhile?
Iileta eziphathelele imicimbi yaseburhulumenteni wamaPersi zazihanjiswa ngeenkozo zeLizwe zokuthumela. Incwadi yeBhayibhile kaEstere isizobela kakuhle inkqubo yokuthumela iileta eyayisetyenziswa ngamaPersi. Ithi: “[UMordekayi] wabhala ngegama likaKumkani uAhaswerosi waza watywina ngomsesane wokutywina kakumkani yaye amaxwebhu abhaliweyo wawathumela ngesandla sabathwali besigidimi bekhwele emahasheni, amahashe athwala isigidimi asetyenziswa kwinkonzo yasebukhosini, amankonyana eemazi zamahashe ezinamendu.” (Estere 8:10) NamaRoma ayenendlela efanayo yokuthumela iileta zaseburhulumenteni nezomkhosi.
Iileta zabantu, njengezo zabhalwa ngumpostile uPawulos okanye abanye, zazingathunyelwa ngezi ndlela. Ukuba ubani wayenepokotho efumileyo, wayenokuthuma ikhoboka lihambise loo leta. Noko ke, abaninzi babezithumela ngabantu ababaziyo, okanye ngabahambi, abaya kwakwelo cala. Zazithunyelwa ngabahlobo, amajoni okanye nangabarhwebi. Eyona nto eyayixhalabisa, kukuba uthembeke kangakanani na loo mntu uphathiswe loo leta. IBhayibhile ibonisa ukuba uPawulos wacela amanye amaKristu ukuba ahambe neeleta zakhe.—Efese 6:21, 22; Kolose 4:7.
Ukuthenga nokuthengisa kwakusenziwa njani kuSirayeli wamandulo?
Ubukhulu becala uqoqosho lwelizwe lwaluxhomekeke kwezolimo, ukufuya nangokunaniselana ngezinto. IBhayibhile ithetha ngeemarike ezaziba ngasemasangweni esixeko—“iSango Lezimvu,” “ISango Leentlanzi” ‘neSango leeNkamba.’ (Nehemiya 3:1, 3; Yeremiya 19:2) Ezi ndawo zazithiywe ngamagama ezinto ezazithengiswa ngakuwo. Kwakhona iZibhalo zithetha ‘ngesitrato sababhaki’ nangezinye izinto ezazithengiswa.—Yeremiya 37:21.
Ayehamba njani amaxabiso? Enye imbekiselo yeBhayibhile ithi: “Amaxabiso ayeguquguquka mihla le ukutyhubela iinkulungwane, yaye kunzima ukufumanisa ukuba zazixabisa malini izinto ezazithengiswa ngexesha elithile.” Sekunjalo, ikho imithombo yamandulo kuquka neBhayibhile, ebonisa ukuba nangaloo maxesha amaxabiso ezinto ayenyuka. Ngokomzekelo, kwamhla mnene kwakuthengiselwana ngamakhoboka. UYosefu wathengiswa ngamaqhosha angama-20 esilivere, nekusenokwenzeka ukuba ayeziishekele, mhlawumbi ixabiso eliqhelekileyo lekhoboka ebudeni benkulungwane ye-18 Ngaphambi kweXesha Eliqhelekileyo. (Genesis 37:28) Kwiminyaka engamakhulu amathathu kamva, ikhoboka lalixabisa iishekele ezingama-30. (Eksodus 21:32) Kuthe kusiba yinkulungwane yesibhozo Ngaphambi kweXesha Eliqhelekileyo, labe sele lixabisa iishekele ezingama-50. (2 Kumkani 15:20) Kwiinkulungwane ezimbini kamva, ngexesha lamaPersi, ixabiso lekhoboka lanyuka laya kutsho kuma-90 eeshekele okanye ngaphezulu. Kubonakala ngathi ukunyuka kwamaxabiso bekuyingxaki ukutyhubela imbali yaye kuseyiyo nanamhlanje.


text:
Ngaba Isithembu Sivumelekile?
Impendulo esuka eBhayibhileni
Kwakha kwagqitha ixesha uThixo eyivumela indoda ukuba ibe nabafazi abaninzi. (Genesis 4:19; 16:1-4; 29:18-29) Kodwa asingoThixo owaqalisa isithembu. Wamnika umfazi omnye uAdam.
UThixo wayalela uYesu Kristu ukuba abuyise umthetho wokuba nomfazi omnye. (Yohane 8:28) Xa wayebuzwa ngomtshato, uYesu wathi: “
Lowo wabadalayo ukususela ekuqaleni wabenza baba yindoda nebhinqa waza wathi, ‘Ngenxa yesi sizathu indoda iya kumshiya uyise nonina ize inamathele emfazini wayo, baze abo babini babe nyama-nye.’”—Mateyu 19:4, 5.
Omnye umfundi kaYesu waphefumlelwa nguThixo ukuba abhale athi: “Ndoda nganye mayibe nowayo umfazi yaye umfazi ngamnye abe neyakhe indoda.” (1 Korinte 7:2)
IBhayibhile iphinde ithi indoda etshatileyo esebandleni lamaKristu enikwa amalungelo akhethekileyo imele ibe ‘yindoda enomfazi omnye.’—1 Timoti 3:2, 12.
Funda Okungakumbi
IBhayibhile Iyabutshintsha Ubomi Babantu—Indoda Eyayikade Inesithembu Ngoku Ingumyeni Olungileyo
Yintoni eyenza le ndoda yayikade inesithembu yatshintsha imbono yayo ngomtshato?


text:
“Musani Ukudinwa”
“Masingayeki ukwenza okuhle.”—GAL. 6:9.
1, 2. Yiyiphi intembelo esiba nayo xa sicinga ngentlangano kaYehova ekwindalo yonke?
SICHUKUMISEKA ngokwenene xa sicinga ukuba siyinxalenye yentlangano enkulu yendalo iphela. Imibono ekuHezekile isahluko 1 nakuDaniyeli isahluko 7 isithela tshuphe ngendlela uYehova alungelelanisa ngayo imicimbi ukuze ifikelele incopho ezukileyo. UYesu ukhokela inxalenye esemhlabeni yentlangano kaYehova ukuze inikel’ ingqalelo ekushumayeleni iindaba ezilungileyo, ukunyamekela ngokomoya abo benza lo msebenzi, nokuxhasa unqulo lokwenyaniso lukaYehova. Oku kusenza sibe nentembelo gqitha kwintlangano kaYehova!—Mat. 24:45.
2 Ngaba ngamnye kuthi uhambisana nale ntlangano imangalisayo? Ngaba inzondelelo yethu ngenyaniso isakhula okanye iyaphela? Xa sicinga ngale mibuzo, sinokuphawula ukuba sesiqale ukudinwa okanye siphelelwa yinzondelelo. Iyenzeka loo nto. Ngenkulungwane yokuqala, kwaye kwafuneka ukuba umpostile uPawulos abongoze abazalwana ukuze baqwalasele inzondelelo kaYesu. Wathi oko kwakuya kubanceda ‘bangadinwa baze batyhafe emiphefumlweni yabo.’ (Heb. 12:3) Noko ke, ukuhlolisisa ngenyameko inqaku elandulela eli, elichaza oko kufezwa yintlangano kaYehova, kumele kusincede sihlale sinenzondelelo yaye sinyamezela.
3. Yintoni ekufuneka siyenze ukuze singadinwa, ibe yintoni eza kuxutyushwa kweli nqaku?
3 Noko ke, uPawulos wabonisa ukuba kufuneka senze okungakumbi ukuze singadinwa. Wathi kufuneka ‘senze okuhle.’ (Gal. 6:9) Ngoko, simele senze okuthile. Makhe sixubushe ngeentlobo ezintlanu zomsebenzi eziya kusinceda sihlale siphaphile size sihambisane nentlangano kaYehova. Emva koko, sinokugqiba enoba kukho iinkalo thina okanye iintsapho zethu ezimele ziphucule kuzo.
SIHLANGANISANA UKUZE SIKHUTHAZANE YAYE SINQULE
4. Kutheni sisithi ukuhlanganisa yeyona nto ibalulekileyo kunqulo lwethu?
4 Ukuhlanganisana kunye bekusoloko kuyeyona nto iphambili kubakhonzi bakaYehova. Emazulwini, uYehova uye azihlanganisele kuye iingelosi zakhe ngamaxesha athile. (1 Kum. 22:19; Yob 1:6; 2:1; Dan. 7:10) Mandulo, amaSirayeli ayehlanganisana ukuze ‘aphulaphule nokuze afunde.’ (Dut. 31:10-12) Ngenkulungwane yokuqala, amaYuda ayenesiko lokuya kwizindlu zesikhungu ukuze afunde iZibhalo. (Luk. 4:16; IZe. 15:21) Oku kuhlanganisana kwaqhubeka kubalulekile naxa kwasekwa ibandla lamaKristu ibe kusenjalo nanamhlanje. AmaKristu okwenyaniso ‘ayanyamekelana, avuselelane eluthandweni nasemisebenzini emihle.’ Simele siqhubeke ‘sikhuthazana, ngokungakumbi njengoko sibona ukuba imini kaYehova iyasondela.’—Heb. 10:24, 25.
5. Yiyiphi indlela esinokukhuthazana ngayo kwiintlanganiso?
5 Enye indlela esinokukhuthazana ngayo kukugqabaza kwiintlanganiso. Sinokuvakalisa ekuhleni ukholo lwethu ngokugqabaza kumbuzo osesiqendwini, ngokuchaza indlela esisebenza ngayo isibhalo, okanye sichaze amava amafutshane abonisa ubulumko bokusebenzisa imigaqo yeBhayibhile kubomi bethu. (INdu. 22:22; 40:9) Enoba sinexesha elingakanani sisenyanisweni, sonke siyayazi indlela ekukhuthaza ngayo ukuva amagqabaza aphuma entliziyweni abazalwana noodade wethu abakhulileyo nabaselula kwiintlanganiso.
6. Iintlanganiso zethu zisinceda njani sihlale siphaphile ngokomoya?
6 Ziziphi ezinye izizathu ezenza kubaluleke kuThixo ukuba sihlanganisane rhoqo? Iintlanganiso, neendibano zisinceda sibe nesibindi sokuthetha sikwazi nokujamelana nentshutshiso okanye abantu abangenamdla entsimini. (IZe. 4:23, 31) Siyomelezwa size siqiniswe elukholweni ziingxubusho zeZibhalo. (IZe. 15:32; Roma 1:11, 12) Ukufundiswa nokukhuthazana esikufumana kwiintlanganiso kusinceda sibe novuyo lokwenene kusinike “ukuzola kwiimini zentlekele.” (INdu. 94:12, 13) IKomiti Yokufundisa yeQumrhu Elilawulayo ivelela onke amalungiselelo okufundiswa kwabantu bakaYehova ehlabathini. Sinombulelo gqitha ngala malungiselelo okusifundisa kwiintlanganiso zethu veki nganye yonyaka!
7, 8. (a) Yiyiphi eyona njongo yeentlanganiso zethu zebandla? (b) Zikunceda njani wena iintlanganiso ngokomoya?
7 Ikho nenye into ebaluleke ngakumbi kuneengenelo esizifumana kwiintlanganiso. Eyona njongo yokuhlanganisana kwethu kukunqula uYehova. (Funda iNdumiso 95:6.) Ngokwenene sinelungelo elingathethekiyo lokudumisa uThixo wethu omangalisayo! (Kol. 3:16) UYehova ufanelwe kukuba simnqule ngokubakho rhoqo kwiintlanganiso yaye sibe nenxaxheba kuzo. (ISityhi. 4:11) Yiloo nto, sibongozwa ukuba “singakutyesheli ukuhlanganisa kwethu ndawonye, njengoko kulisiko labathile ukwenjenjalo”!—Heb. 10:25.
8 Ngaba iintlanganiso zethu sizigqala njengelungiselelo lokusinceda sinyamezele de uYehova atshabalalise le nkqubo yezinto ingendawo? Xa kunjalo, iintlanganiso ziya kuba yenye yezinto “ezibaluleke ngakumbi” esingenakuzivumela ziphazanyiswe kobu bomi buxakekileyo. (Fil. 1:10) Ziimeko ezingenakuphetshwa kwaphela ebeziya kwenza siphoswe ziintlanganiso.
FUNANI ABANTLIZIYO ZINYANISEKILEYO
9. Sazi njani ukuba umsebenzi wokushumayela ubalulekile?
9 Ukuba nenxaxheba ngokupheleleyo kumsebenzi wokushumayela nako kusinceda sihambisane nentlangano kaYehova. UYesu wasungula lo msebenzi xa wayelapha emhlabeni. (Mat. 28:19, 20) Ukususela ngoko, ukushumayela ngoBukumkani nokwenza abafundi bekusoloko kuyeyona nto inikele ingqalelo kuyo intlangano kaYehova. Amava amaninzi angqina ukuba iingelosi ziyawuxhasa lo msebenzi ngokusalathisa ukuze sifumane abo ‘banotyekelo olufanelekileyo ngobomi obungunaphakade.’ (IZe. 13:48; ISityhi. 14:6, 7) Namhlanje kukho inxalenye esemhlabeni yentlangano kaYehova yaye ilungelelaniselwe ukuxhasa lo msebenzi ubaluleke kunayo yonke. Ngaba yeyona nto sinikele ingqalelo kuyo nathi?
10. (a) Yintoni eyenziwa ngomnye umzalwana ukuze ahlale eyithanda inyaniso? (b) Ubulungiseleli buye bakunceda njani ukuze ungadinwa?
10 Ukuba nenzondelelo entsimini kusinceda sihlale siyithanda inyaniso. Cinga ngoko kuthethwa nguMitchel, osele enexesha elide engumdala novulindlela othe ngxi. Uthi: “Ndiyakuthanda ukuxelela abanye ngenyaniso. Ndithi ndakucinga ngenqaku elitsha leMboniselo okanye uVukani! ndimangaliswe bubulumko, ukuqonda nokulungelelana kwenkupho nganye. Entsimini ndiye ndifune ukubona indlela abaza kusabela ngayo abantu, nendlela yokuvuselela umdla wabo. Ubulungiseleli bundigcina ndomelele. Andivumeli nantoni na iphazamisane nexesha lobulungiseleli bam.” Nathi ke, ukuhlala kwethu sixakekile kule nkonzo ingcwele kuya kusinceda singabi nakushukuma kule mihla yokugqibela.—Funda eyoku-1 kwabaseKorinte 15:58.
ZUZA KUNCWADI OLUFUMANAYO
11. Kutheni simele sizondle ngokutya kokomoya okuvela kuYehova?
11 UYehova usinike intabalala yokutya kokomoya ukuze somelele. Umele ukuba uyazikhumbula izihlandlo okhe uthi xa ugqiba ukufunda incwadi ube sele usithi, ‘Yile nto kanye bendiyifuna! Ingathi uYehova uyibhalele mna!’ Sikho isizathu sokuba uzive ngaloo ndlela. UYehova usifundisa aze asalathise, ngala malungiselelo. UYehova wathi: “Ndiya kukuqiqisa ndikuyalele ngendlela ofanele uhambe ngayo.” (INdu. 32:8) Ngaba senza konke ukuze sizifunde zonke iincwadi esizifumanayo size sicamngce ngazo? Oko kuya kusinceda siqhubeke sithwala isiqhamo singabuni ngokomoya kule mihla yokugqibela inzima.—Funda iNdumiso 1:1-3; 35:28; 119:97.
12. Yintoni enokusinceda sizixabise iincwadi esizifumanayo?
12 Ukwazi umsebenzi obandakanyekileyo ukuze sifumane ezi ncwadi kuya kusinceda sizixabise ngakumbi. IKomiti Yokubhala yeQumrhu Elilawulayo ivelela umsebenzi wokuphanda, ukubhala, ukuhlola iimpazamo, imizekelo esetyenzisiweyo nokuguqulelwa kweencwadi eziza kuprintwa neziza kufakwa kwiWebhsayithi yethu. Amasebe aprintayo athumela iincwadi kumabandla akufuphi nakude. Wenzelwa ntoni wonke lo msebenzi? Injongo kukondla abantu bakaYehova ngokomoya. (Isa. 65:13) Ngamana singakukhuthalela ukufunda zonke iincwadi esizifumana kwintlangano kaYehova.—INdu. 119:27.
XHASA AMALUNGISELELO ENTLANGANO
13, 14. Ngoobani abaxhasa amalungiselelo kaYehova emazulwini, yaye sinokuyibonisa njani inkxaso efanayo emhlabeni?
13 Embonweni umpostile uYohane wabona uYesu ekhwele ihashe elimhlophe esoyisa kumlo wabo bavukela uYehova. (ISityhi. 19:11-15) Komeleza ukholo ukwazi ukuba uYesu uxhaswa ziingelosi ezithembekileyo yaye ukunye nabathanjiswa aboyisileyo emhlabeni, nabasele befumene umvuzo wabo wasezulwini. (ISityhi. 2:26, 27) Lo ngumzekelo omhle wokuba simele sibaxhase abo bakhokelayo kwintlangano kaYehova!
14 Ngokufanayo, isihlwele esikhulu siwuxhasa ngokupheleleyo umsebenzi owenziwa ngabazalwana abathanjisiweyo bakaKristu abasesemhlabeni nabakhokelayo kwintlangano namhlanje. (Funda uZekariya 8:23.) Yintoni enokwenziwa ngumntu ngamnye kuthi ukuxhasa amalungiselelo kaYehova? Enye indlela kukuthobela abo bakhokelayo. (Heb. 13:7, 17) Oko kumele kuqale ebandleni. Ngaba izinto esizithethayo ngabadala zibenza bahlonelwe nkqu nomsebenzi abawenzayo? Ngaba sikhuthaza abantwana bethu ukuba bawahlonele la madoda athembekileyo nokuba bacele uncedo lweZibhalo kuwo? Enye inkalo, kukuxubusha njengentsapho indlela esinokunikela ngayo ngemali ukuze sixhase lo msebenzi wenziwa ehlabathini. (IMize. 3:9; 1 Kor. 16:2; 2 Kor. 8:12) Ngaba sikugqala njengelungelo ukuncedisa ekucoceni nasekunyamekeleni iHolo yoBukumkani? Xa uYehova ebona sisenza konke oku, usinika umoya wakhe oyingcwele. Umoya wakhe usinika amandla ukuze singadinwa kule mihla yokugqibela.—Isa. 40:29-31.
PHILA NGOKUVISISANA NESIGIDIMI SETHU
15. Kutheni simele silwe ukuze siphile ngokuvisisana nenjongo ephakamileyo kaYehova?
15 Okokugqibela, ukuze sikwazi ukunyamezela nokuhambisana nentlangano kaYehova, kufuneka siphile ngokuvisisana nesigidimi esisishumayelayo ‘ngokuqiniseka ngoko kwamkelekileyo eNkosi.’ (Efe. 5:10, 11) Ngenxa yokungafezeki, nemigudu kaSathana neyeli hlabathi lingendawo, siqhubeka sisilwa neengcamango ezingafanelekanga. Bambi kuni bazalwana noodade abathandekayo mihle le kufuneka balulwele nzima ulwalamano lwabo noYehova. Yiloo nto enithanda kangaka. Ninganikezeli! Ukuphila ngokuvisisana nenjongo kaYehova kuya kusenza saneliseke size siqiniseke ukuba ukunqula kwethu uYehova akulolize.—1 Kor. 9:24-27.
Nceda abanye baqonde ukuba nabo banokuba yinxalenye yentlangano kaYehova enkulu
16, 17. (a) Yintoni esimele siyenze ukuba senze isono esinzulu? (b) Usinceda njani umzekelo ka-Anne?
16 Yintoni esimele siyenze ukuba senze isono esinzulu? Masingazami ukusifihla, masicele uncedo ngokukhawuleza. Ukusifihla kuya kuyenza mandundu loo meko. Khumbula ukuba, xa uDavide wathi cwaka ezama ukufihla isono sakhe, ‘amathambo akhe ayegcuma imini yonke.’ (INdu. 32:3) Ewe, ukuzama ukufihla izono zethu kuya kusenza sidinwe singabi nalo uvuyo konakale nolwalamano esinalo noYehova, “kodwa okuvumayo [ukunxaxha kwakhe] aze akushiye uya kwenzelwa inceba.”—IMize. 28:13.
17 Khawucinge ngomzekelo ka-Anne. * Xa wayekwishumi elivisayo, wayenguvulindlela othe ngxi. Kodwa waqalisa ukuphila ubomi obumbaxa. Oku kwamchaphazela kabuhlungu. Uthi: “Ndaziva ndinetyala. Ndandingonwabi ndidandatheka ngalo lonke ixesha.” Wancedwa yintoni? Uthi, ngenye imini kwiintlanganiso kwakuxutyushwa uYakobi 5:14, 15. Waqonda ukuba uyalufuna uncedo ibe waya kulucela kubadala. Xa ekhangela emva uthi: “Ezo zibhalo zaba liyeza elicetyiswe nguYehova ukuze ndiphile. Akukho mnandi ukusela iyeza, kodwa liyakunyanga. Ndasithobela eso siluleko sifumaneka kuYakobi, ibe sandinceda.” Ngoku sekudlule iminyaka, ibe uAnne usakhonza uYehova ngenzondelelo nesazela esicocekileyo.
18. Yintoni esimele sizimisele ukuyenza?
18 Lilungelo elingathethekiyo ukuphila kule mihla yokugqibela nokuba yinxalenye yentlangano emangalisayo kaYehova! Ngamana singazabalazela ukuhlala silixabisa eli lungelo. Masisebenzisane njengentsapho ukuze sibekho rhoqo kwiintlanganiso zebandla, sifune ngenyameko abo bantliziyo zinyanisekileyo entsimini ngoxa sikuxabisa ukutya kokomoya esihlala sikufumana. Masibaxhase abo bakhokelayo size siphile ngokuvisisana nesigidimi esisishumayelayo. Oko kuya kusinceda sihambisane nentlangano kaYehova size singadinwa kukwenza okulungileyo!
^ isiqe. 17 Asilogama lakhe.


text:
IMIFANEKISO YAMANDULO
UAristotle
KWIMINYAKA engaphezu kwe-2 300 eyadlulayo, uAristotle wadlala indima enkulu kwisayensi nentanda-bulumko. Izinto awazibhalayo zisathandwa kakhulu kwaye ziye zaguqulelwa zaza zahlolisiswa. UProfesa wembali, uJames MacLachlan, wabhala wathi “indlela uAristotle awayibona ngayo indalo iye yathandwa kakhulu eYurophu phantse iminyaka eyi-2 000.” Ezinye zeendlela awayebona ngazo izinto ziye zangena kwiimfundiso zamaKatolika, amaProtestanti namaSilamsi.
Izinto Awayezithanda Zazininzi
UAristotle wabhala ngezobugcisa, iinkwenkwezi, ibhayoloji, indlela yokuziphatha, iilwimi, umthetho, indlela abantu abacinga ngayo, amandla eemagnethi, inzululwazi, ukuzonwabisa, imibongo, ukusebenza kwengqondo, ubuciko bokuthetha kunye nomphefumlo, awayekholelwa ukuba uyafa. Kodwa waziwa kakhulu ngezinto awazibhalayo ngebhayoloji nendlela abantu abacinga ngayo.
Abaphengululi abangamaGrike bamandulo babexhomekeke kakhulu ekubukeleni, ekubaleni nakwindlela abantu abacinga ngayo ukuze bacacise indalo. Babekholelwa ukuba banokufikelela kwizigqibo ezifanelekileyo ngezinto xa benokucingisisa kakuhle ngezinto abathi zizicacele kwindalo.
Besebenzisa le ndlela yokucinga, bakwazi ukufikelela kwizigqibo ezivakalayo. Esinye sazo sesokuba kukho indlela ethile yokwenza izinto kwindalo yonke. Sekunjalo, abantu abaninzi abakrelekrele njengoAristotle baphambuka kuba babebona kuphela oko kuphambi kwamehlo abo. Ngokomzekelo, babekholelwa ukuba ezinye iiplanethi neenkwenkwezi zijikeleza umhlaba. Ngelo xesha, kwakusithiwa le yinyaniso engenakuphikiswa. Incwadi ethi The Closing of the Western Mind ithi, “Indlela ezaziqondwa ngayo izinto nokuhamba kwexesha, zonke zazibonakala zikungqina oko kuthethwa ngamaGrike ngendalo ejikeleza umhlaba.”
Le ndlela iphosakeleyo yokubona izinto yayingayi kuba yingxaki kangako ukuba yahlala iyindlela yokucinga yoososayensi. Kodwa zange kube njalo.
AmaKatolika Amkela Iimfundiso Zika-Aristotle
Ezinye zeemfundiso zika-Aristotle zamkelwa ngabo babezibiza ngokuba ngamaKristu aseYoruphu amandulo, ecinga ukuba zichanile. Abefundisi abangamaRoma Katolika, ingakumbi uThomas Aquinas (owayephila malunga no-1224-1274), baxuba izinto azibhalileyo kwiimfundiso zabo. Ngenxa yoko, imbono ka-Aristotle yokuba indalo ijikeleza umhlaba yaba yimfundiso yamaKatolika. Le mfundiso yamkelwa naziinkokeli zamaProtestanti, njengoCalvin noLuther, zisithi yimfundiso yeBhayibhile.
Ezinye zeemfundiso zika-Aristotle zamkelwa kuba kucingwa ukuba zichanile
Umbhali, uCharles Freeman wathi: “Iimfundiso [zika-Aristotle] nezamaKatolika kwakusele kunzima ukuzahlula.” Ngenxa yoko, kuthiwa uAquinas “wambhaptiza” uAristotle waba ngumKatolika. Ngokutsho kukaFreeman, inyaniso kukuba “uAquinas wamkela iimfundiso zika-Aristotle.” Ngokomkhamo othile, sinokuthi necawa yenza okufanayo. Ngenxa yoko xa wazama ukuza nobungqina bokuba umhlaba ujikeleza ilanga, uGalileo, isazi ngeenkwenkwezi nezibalo saseItaly, wanyanzelwa yicawa yamaKatolika ukuba arhoxe kwimbono yakhe. * Kodwa ke, uAristotle yena wayeqonda ukuba ulwazi ngesayensi luyanda ibe kufuneka lumane luhlaziywa. Akwaba neecawa zazibona ngendlela efanayo!
^ isiqe. 11 Ukuze ufunde ngakumbi ngomxholo othi “UGalileo Uxabana Necawa,” jonga uVukani! wesiNgesi ka-Aprili 22, 2003.


text:
Ibali 64: USolomon Wakha Itempile
NGAPHAMBI kokuba afe, uDavide waxelela uSolomon indlela uThixo awayefuna yakhiwe ngayo itempile kaYehova. Kunyaka wesine wolawulo lwakhe, uSolomon uqalisa ukwakha itempile yaye uyigqiba emva kweminyaka esixhenxe enesiqingatha. Etempileni kusebenza amadoda angamashumi amawaka yaye isakhiwo sidla imali eninzi. Le nto ibangelwa kukuba kusetyenziswa igolide nesilivere eninzi xa isakhiwa.
Itempile inamagumbi amabini amakhulu, njengokuba kwakunjalo nasemnqubeni. Kodwa la magumbi awaphinda kubini ngobukhulu lawo omnquba. USolomon ufaka ityeya yomnqophiso kwigumbi elingaphakathi letempile yaye ezinye izinto ezazigcinwa emnqubeni zibekwa kwelinye igumbi.
Xa itempile igqityiwe kubakho umbhiyozo omkhulu. USolomon uguqa ngamadolo phambi kwetempile aze athandaze, njengokuba umbona emfanekisweni. ‘Nezulu alikulingene,’ utsho uSolomon kuYehova, ‘kukangakanani ke ngale tempile. Kodwa, Thixo wam, khawubaphulaphule abantu bakho xa bethandaza ngale ndawo.’
Ekugqibeni kukaSolomon umthandazo wakhe, kuhla umlilo uvela ezulwini. Utshisa amadini ezilwanyana abewenziwe. Yaye itempile izaliswa kukukhanya okuqaqambileyo okuvela kuYehova. Le nto ibonisa ukuba uYehova uphulaphule nokuba uyakholiswa yitempile nangumthandazo kaSolomon. Kunokuba baye emnqubeni, ngoku abantu beza etempileni ukuze banqule.
USolomon ulawula ngobulumko kangangexesha elide yaye abantu bonwabile. Kodwa uSolomon utshata nabafazi abaninzi bamanye amazwe abangamnquliyo uYehova. Uyambona na omnye wabo enqula phambi kwesithixo? Ekugqibeleni abafazi bakaSolomon bambangela ukuba anqule abanye oothixo. Ngaba uyakwazi okwenzekayo xa uSolomon esenza oku? Akasabaphathi ngobubele abantu. Uyakhohlakala yaye abantu abasonwabanga.
Le nto yenziwa nguSolomon iyamqumbisa uYehova yaye uthi kuye: ‘Ndiya kubuthabatha kuwe ubukumkani ndibunike omnye umntu. Andiyi kukwenza oku ngethuba lokudla kwakho ubomi kodwa xa kulawula unyana wakho. Kodwa andiyi kubathabatha bonke abantu abaphantsi kobukumkani bonyana wakho.’ Masibone ukuba kwenzeka njani oku.
1 Kronike 28:9-21; 29:1-9; 1 Kumkani 5:1-18; 2 Kronike 6:12-42; 7:1-5; 1 Kumkani 11:9-13.
Imibuzo
- USolomon uthabatha ixesha elingakanani ukuze agqibe ukwakha itempile kaYehova, yaye kutheni oko kuxabisa imali eninzi kangako?
- Mangaphi amagumbi amakhulu akhoyo etempileni, yaye kubekwa ntoni kwigumbi elingaphakathi?
- USolomon uthini kumthandazo wakhe xa itempile igqitywa?
- UYehova ubonisa njani ukuba uyakholiswa ngumthandazo kaSolomon?
- Abafazi bakaSolomon bamenzisa ntoni, yaye kwenzeka ntoni kuSolomon?
- Kutheni uYehova ecatshukiswa nguSolomon, yaye uYehova uthini kuye?
Imibuzo eyongezelelekileyo
- Funda eyoku-1 yeziKronike 28:9, 10.
Ngenxa yamazwi kaDavide akweyoku-1 yeziKronike 28:9, 10, sifanele sizabalazele ukwenza ntoni kubomi bethu bemihla ngemihla? (INdu. 19:14; Fil. 4:8, 9)
- Funda eyesi-2 yeziKronike 6:12-21, 32-42.
USolomon wabonisa njani ukuba akukho sakhiwo senziwe ngumntu sinokuhlala Oyena Thixo Uphakamileyo? (2 Kron. 6:18; IZe. 17:24, 25)
Amazwi kaSolomon akweyesi-2 yeziKronike 6:32, 33 abonisa ntoni ngoYehova? (IZe. 10:34, 35; Gal. 2:6)
- Funda eyesi-2 yeziKronike 7:1-5.
Kanye njengokuba oonyana bakaSirayeli bashukunyiselwa ukuba badumise uYehova xa babebona uzuko lwakhe, thina sinokushukunyiselwa ukuba senze ntoni njengoko sibona indlela uYehova abasikelela ngayo abantu bakhe? (2 Kron. 7:3; INdu. 22:22; 34:1; 96:2)
- Funda eyoku-1 yooKumkani 11:9-13.
Ubomi bukaSolomon bukubonisa njani ukubaluleka kokuqhubeka sinyanisekile de kube sekupheleni? (1 Kum. 11:4, 9; Mat. 10:22; ISityhi. 2:10)


text:
INQAKU ELINGUMXHOLO
Ucalucalulo—Ingxaki Egquba Kulo Lonke Elimiweyo
XA WAYESEMNCINCI, uJonathan oyinzalelwane yaseKorea kodwa ohlala eMerika wayecalulwa ngobuhlanga. Wathi akukhula, wakhangela indawo apho awayengazukucalulwa kuyo ngenxa yebala okanye uhlanga lwakhe. Waya kuba ngugqirha kwidolophu ekumntla weAlaska, enabantu abaninzi abafana naye. Apho wayecinga ukuba ukhuselekile kucalucalulo.
Noko ke, atshabalala onke loo mathemba xa wayenyanga enye inkosikazi eyayineminyaka engama-25. Kaloku le nkosikazi yathi isakuphaphama yaza yabona ubuso bukaJonathan, yasithi bhutyu isithuko esasiyichaza kakuhle indlela engabathandi ngayo abantu baseKorea. Le nto yamenza wabona uJonathan ukuba wayengenako ukulubaleka ucalucalulo.
Le nto yehlela uJonathan isifundisa isifundo esibalulekileyo. Ucalucalulo lukho mbombo zone zomhlaba. Kubonakala ngathi ucalucalulo lukho naphi na apho kukho abantu.
Nangona ucalucalulo lusasazeke kuyo yonke indawo, abantu abaninzi abafuni nokulubona. Nantsi eyona nto imangalisayo. Kwenzeka njani ukuba isasazeke kangaka into engafunwa kangaka ngabantu? Kuyacaca ukuba abantu abaninzi abangaluthandiyo ucalucalulo abakwazi kuzibona xa benalo. Ngaba nawe unjalo?
UMBANDELA ONZIMA
Kunzima kuthi ukuzibona xa sinocalucalulo ezintliziyweni zethu, enoba loo nto siyayiqonda okanye akunjalo. IBhayibhile ichaza isizathu soku xa isithi: “Intliziyo inenkohliso kunayo nantoni na.” (Yeremiya 17:9) Ngoko ke, sisenokuzikhohlisa sisithi sithanda abantu bazo zonke iintlanga. Okanye sizithethelele sisithi sinezizathu ezivakalayo zokungabathembi abantu bohlanga oluthile.
Makhe senze umzekelo wento enokukunceda ubone enoba unocalucalulo kusini na: Masithi uhamba ebusuku kwisitrato esithe nkcwe. Kusenjalo kuthi gqi abafana ababini ongabaziyo. Babonakala besoyikeka yaye omnye ubonakala ngathi kukho into ayiphetheyo.
Ngaba ubuya kugqiba kwelokuba aba bafana baxway’ impazamo? Kuyinyaniso ukuba izinto ezakha zakwehlela bezinokukwenza ubalumkele aba bafana, kodwa ngaba nyhani ezo zinto zifanele zikwenze ugqibe kwelokuba naba bafana babini bayingozi? Umbuzo obaluleke nangakumbi ngowokuba, Ucinga ukuba ngaboluphi uhlanga? Indlela owuphendula ngayo lo mbuzo ikuchaza kakuhle oko kusentliziyweni yakho. Isenokubonisa ukuba sele utyhefiwe lucalucalulo.
Xa sithetha inyani, sonke sifanele sivume ukuba sinalo ucalucalulo. NeBhayibhile iyavuma ukuba kukho uhlobo oluxhaphakileyo localucalulo xa isithi: “Abantu bagweba abanye ngokwenkangeleko yabo.” (1 Samuweli 16:7, IContemporary English Version) Ekubeni sonke sinale ngxaki edla ngokuba nemiphumo eyingozi, ngaba likho ithemba lokuba siya kuze silusiphule neengcambu ucalucalulo kubomi bethu? Ngaba ucalucalulo luya kuze luphele emhlabeni?


text:
IJW LIBRARY
Sebenzisa IJW Library—KwiAndroid
Wamkelekile kwiJW Library. Le app yenzelwe ukusinceda sifunde iBhayibhile. Ungazibonela izinto ezikule app kuludwe loncwadi. Ukuze uvule uludwe loncwadi, hambisa umnwe wakho ukusuka ekhohlo ukuya ekunene kweskrini okanye ucofe iMenu kwicala elingasentla ekhohlo.
IBhayibhile
Indawo ethi Bible ikunceda ukwazi ukufaka ezinye iinguqulelo zeBhayibhile nokuzifunda. Ukuze uyifunde, cofa incwadi yeBhayibhile nesahluko. Njengoko ufunda, unokubona imibhalo esemazantsi, iimbekiselo zezibhalo nezinye iinguqulelo zeBhayibhile ezisekunene.
Ukuze ujonge esinye isibhalo, vula uludwe loncwadi, ucofe kuBible ukuze ubuyele kwiincwadi zeBhayibhile.
Uncwadi
Indawo ethi Publications ikunceda ubone izinto ezibhaliweyo, ezirekhodiweyo neevidiyo. Njengoko ufunda, usenokujonga nezibhalo ezibonisiweyo. Cofa kwisibhalo esivelileyo ukuze ubone ivesi ekunene. Cofa ilinki esekunene ukuze ufumane loo vesi eBhayibhileni.
Ukuze ujonge enye incwadi, vula uludwe loncwadi, ucofe uPublications ukuze ubuyele kuludwe lweencwadi.
Itekisi Yosuku
Ukuze ubone itekisi yosuku, vula uludwe loncwadi, ucofe uDaily Text.
Kwiwebhsayithi
Icandelo elithi Online olukuludwe loncwadi lineelinki zokungena kwiwebhsayithi yethu
Fumana Izinto Ezintsha
Fumana izinto ezintsha kwiJW Library ngokuqhubeka uyihlaziya.
Kulungile ukusebenzisa inkqubo entsha yeAndroid ekwisixhobo sakho. Jonga le linki ilandelayo ukuze ufumane iinkcazelo engakumbi: https://support.google.com/nexus/answer/4457705.
Ukuze kube lula, isixhobo sakho unokusenza sizihlaziye izinto ngokuzenzekelayo. Jonga le linki ilandelayo ukuze ufumane iinkcazelo engakumbi: https://support.google.com/googleplay/answer/113412.


text:
ISAHLUKO 5
UKumkani Uzisa Ukukhanya NgoBukumkani
1, 2. UYesu wabonisa njani ukuba ungumkhenkethisi onobulumko?
YIBA nomfanekiso-ngqondweni wakho ubukiswa isixeko esihle kakhulu ngumntu oqhelileyo ukukhenkethisa abantu kuso. Wena kunye nabanye abakhenkethi niyaqala ukuza kwesi sixeko, ngoko ninomdla kuyo yonke into anichazela yona. Ngendlela eninomdla ngayo nide nimane nizibuza ngeendawo ezintle eningekaziboni kwesi sixeko. Xa nibuza lo mntu unikhenkethisayo ngazo, akaniphenduli kwangoko de nifike kuzo. Niya niyithanda le ndlela yobulumko enza ngayo kuba unichazela yonk’ into enifuna ukuyazi ngexesha enifanele niyazi ngalo.
2 AmaKristu okwenyaniso akwimeko efanayo neyaba bakhenkethi. Sichulumanciswa kukufunda ngesona sixeko sakha sasihle, “isixeko esineziseko zokwenene,” uBukumkani bukaThixo. (Heb. 11:10) Ngoxa wayesemhlabeni, uYesu wabakhenkethisa abalandeli bakhe, ebanika ulwazi olunzulu ngobo Bukumkani. Ngaba wayiphendula yonke imibuzo yabo, ebaxelela yonk’ into ngobo Bukumkani? Nakanye! Wathi: “Ziseninzi izinto endinokuzithetha kuni, kodwa aninakukwazi ukuzithwala okwangoku.” (Yoh. 16:12) Njengoyena mkhenkethisi unobulumko, uYesu akazange abangxale ngolwazi ababengekakwazi ukuluthwala.
3, 4. (a) UYesu uye waqhubeka ebafundisa njani abantu abathembekileyo ngoBukumkani bukaThixo? (b) Siza kuhlolisisa ntoni kwesi sahluko?
3 Ngobusuku bakhe bokugqibela esemhlabeni, uYesu wathetha amazwi akuYohane 16:12. Emva kokufa kwakhe, wayeza kuqhubeka ebafundisa njani ngoBukumkani bukaThixo abantu abathembekileyo? Waqinisekisa abapostile bakhe esithi: “Umoya wenyaniso, uya kunikhokelela kuyo yonke inyaniso.” * (Yoh. 16:13) Ngoko ke, singatsho ukuba umoya oyingcwele ufana nomkhenkethisi onomonde. Ngalo moya, uYesu ufundisa abalandeli bakhe yonke into abafuna ukuyazi ngoBukumkani bukaThixo, kodwa ngexesha elifanelekileyo.
4 Ngoku makhe sihlolisise indlela umoya oyingcwele kaYehova obuqhubeka uwakhokela ngayo amaKristu okwenyaniso ukuze abe nolwazi olungakumbi ngobo Bukumkani. Okokuqala, siza kuhlolisisa indlela esalazi ngayo ixesha obaqala ngalo ukulawula uBukumkani bukaThixo. Emva koko, siza kuhlolisisa ukuba iza kuba ngoobani abalawuli nabalawulwa bobu Bukumkani, kwanangamathemba abanawo. Okokugqibela, siza kubona indlela abalandeli bakaKristu abayiqonda kakuhle ngayo imfuneko yokunyaniseka kubo.
Ukwazi Unyaka Obalulekileyo
5, 6. (a) Ziziphi iingcinga ezingachananga ababenazo aBafundi BeBhayibhile ngokumiselwa koBukumkani nangokuvuna? (b) Kutheni iimpazamo ezinjalo zingafanele zibangele amathandabuzo okuba uYesu wayebakhokela abalandeli bakhe?
5 Njengokuba siye safunda kwiSahluko 2 sale ncwadi, kangangeminyaka, aBafundi BeBhayibhile babesithi u-1914 ngunyaka obalulekileyo esasiza kuzaliseka ngawo isiprofeto seBhayibhile. Ngelo xesha babesele bekholelwa ukuba ubukho bukaKristu buqalise ngo-1874, nokuba uqalise ukulawula ezulwini ngo-1878 yaye uBukumkani abuzukumiselwa ngokupheleleyo de ibe nguOktobha ka-1914. Ukuvuna kwakuza kuqalisa ngo-1874 ukusa ngo-1914 yaye kwakuza kuphelela ekuhlanganiselweni kwabathanjiswa ezulwini. Ngaba iimpazamo ezinjalo zifanele zibangele amathandabuzo okuba uYesu wayebakhokela abantu abathembekileyo ngomoya oyingcwele? Nakanye!
6 Khumbula umzekeliso wabakhenkethi okwisiqendu sokuqala. Xa abakhenkethi bebuza ngeendawo ezithile abangekafiki kuzo, ngaba umkhenkethisi uyathandabuzeka xa engayiphenduli kwangoko loo mibuzo? Nakanye! Ngokufanayo, nangona abantu bakaThixo baye ngamanye amaxesha bafuna ukwazi iinkcukacha ngenjongo kaYehova lingekafiki ixesha lokuba umoya oyingcwele ubakhokelele kuzo, uYesu ebebakhokela. Ngaloo ndlela, abantu abathembekileyo baye bavuma ukulungiswa yaye ngokuthobeka bayitshintsha indlela ebebezijonga ngayo izinto.—Yak. 4:6.
7. Abantu bakaThixo baye bakhanyiselwa ngoluphi ulwazi lweBhayibhile?
7 Kwiminyaka eyalandela oka-1919, abantu bakaThixo baye bemana bekhanyiselwa ngolwazi lweBhayibhile. (Funda iNdumiso 97:11.) Ngo-1925, iMboniselo yakhupha inqaku elalibalasele elalinomxholo othi “Ukuzalwa Kohlanga.” Leza nobungqina obungokweZibhalo bokuba uBukumkani bukaMesiya buye bazalwa ezulwini ngo-1914, ngaloo ndlela kuzaliseka isiprofeto esichazwe kwiSityhilelo isahluko 12 sokuba umfazi kaThixo osezulwini uzele umntwana. * Ngokubhekele phaya, elo nqaku lathi intshutshiso nobunzima obaviwa ngabantu bakaYehova ngaloo maxesha emfazwe, zazibonisa ukuba uSathana uye waphoselwa ngaphandle kwamazulu, “enomsindo omkhulu, esazi ukuba ixesha analo lifutshane.”—ISityhi. 12:12.
8, 9. (a) Yacaciswa njani into yokuba uBukumkani bukaThixo buyeyona nto ibalulekileyo? (b) Yiyiphi imibuzo eza kuphendulwa?
8 Bubaluleke kangakanani uBukumkani? Ngo-1928, iMboniselo yaqalisa ukubonisa ukuba uBukumkani bubaluleke ngaphezu kokusindiswa komntu ngentlawulelo. Enyanisweni, uYehova uza kusebenzisa uBukumkani bukaMesiya ukungcwalisa igama lakhe, athethelele ulongamo lwakhe aze enze yonke intando yakhe.
9 UKristu wayeza kulawula nabani kobo Bukumkani? Ingoobani ababeza kulawulwa bubo? Yaye nguwuphi umsebenzi ababeza kuxakeka nguwo abalandeli bakaKristu?
Kuhlanganiswa Abathanjiswa
10. Yintoni ekwakusele kukudala beyazi abantu bakaThixo nge-144 000?
10 Kwiminyaka emininzi ngaphambi ko-1914, amaKristu okwenyaniso ayesele eqonda ukuba abalandeli bakaKristu abayi-144 000 baza kulawula naye ezulwini. * Abo Bafundi BeBhayibhile baqonda ukuba eli nani lelokoqobo yaye abo babumba eli nani baqalisa ukuqokelelwa ngemihla yabapostile.
11. Zintoni ezaya ziqondwa ngamalungu omtshakazi kaKristu ngokuphathelele umsebenzi wawo apha emhlabeni?
11 Kodwa, babeza kwenza ntoni abo babeza kuba ngamalungu omtshakazi kaKristu ngoxa beselapha emhlabeni? Aqonda ukuba uYesu wawubalaselisa umsebenzi wokushumayela waza wathi unento yokwenza nexesha lokuvuna. (Mat. 9:37; Yoh. 4:35) Njengokuba ubuvile kwiSahluko 2, kangangexesha elithile ayecinga ukuba umsebenzi wokuvuna wawuza kwenziwa kangangeminyaka eyi-40, uze uphele ngokuhlanganiselwa kwabathanjiswa ezulwini. Noko ke, ngenxa yokuba lo msebenzi waqhubeka usenziwa kwanasemva kweminyaka eyi-40, kwafuneka ingcaciso engakumbi. Ngoku siyazi ukuba owona nyaka owaqalisa ngawo umsebenzi wokuvuna ngu-1914. Elo yayilixesha lokwahlula ingqolowa kukhula, ixesha lokwahlula amaKristu enene kwawobuxoki. Lalifikile ixesha lokuqokelela intsalela yabo banethemba lokuphila ezulwini!
12, 13. Umzekeliso kaYesu weentombi ezilishumi ezinyulu noweetalente uzaliseke njani kwimihla yokugqibela?
12 Ukususela ngo-1919 ukuya phambili, uKristu ebeqhubeka ekhokela ikhoboka elithembekileyo neliyingqondi ukuze kubalaseliswe umsebenzi wokushumayela. Walinika elo lungelo ngexesha labapostile. (Mat. 28:19, 20) Wabonisa nokuba ziziphi iimpawu ekwakufuneka abalandeli bakhe babe nazo ukuze bakwazi ukuwenza lo msebenzi. Wayenza njani loo nto? Esebenzisa umzekeliso weentombi ezilishumi ezinyulu, wabonisa ukuba abathanjiswa kuza kufuneka bahlale belindile, belomeleza ukholo lwabo ukuba bafuna ukuba nenxaxheba kumsitho womtshato owawuza kuba sezulwini, xa uKristu emanyaniswa ‘nomtshakazi’ wakhe ongabo bayi-144 000. (ISityhi. 21:2) Nakumzekeliso weetalente, uYesu wafundisa ukuba abakhonzi bakhe abathanjisiweyo baza kuwukhuthalela umsebenzi wokushumayela abanike wona.—Mat. 25:1-30.
13 Kule minyaka ilikhulu idluleyo, abathanjiswa baye babonisa ukuba bathe qwa yaye bakhuthele. Ngokuqinisekileyo, ukuhlala kwabo bephaphile kuza kuvuzwa! Noko ke, ngaba umsebenzi omkhulu wawuza kuphelela nje ekufunweni kwabathanjiswa abasaseleyo abayinxalenye ye-144 000 eza kulawula noKristu?
UBukumkani Buhlanganisa Abalawulwa Basemhlabeni!
14, 15. Ngawaphi amaqela amane ekwathethwa ngawo kwiThe Finished Mystery?
14 Sekukudala amadoda namabhinqa athembekileyo enomdla wokwazi “isihlwele esikhulu” ekuthethwa ngaso kwiSityhilelo 7:9-14. Ayimangalisi ke loo nto, kuba ngaphambi kokuba uKristu atyhile ukuba ngoobani ababumba eli qela, zininzi izinto ezazithethwa ngalo neziye zatshintshwa zaza zaqondwa ngendlela ecacileyo nechanileyo, ibe siyazazi yaye siyazithanda namhlanje.
15 Ngo-1917, incwadi ethi The Finished Mystery yathi kukho “iintlobo ezimbini zabantu abaza kusindiswa ukuze bayokuphila eZulwini neentlobo ezimbini zabo baza kuphila emhlabeni.” Yayiza kuba ngoobani abantu abakula maqela nababenala mathemba angafaniyo osindiso? Elokuqala, yayiza kuba lelo le-144 000, elaliza kulawula noKristu. Elesibini, sisihlwele esikhulu. Phambili phaya, kwakucingwa ukuba aba ngabo babemele ukuba ngamaKristu okwenyaniso kodwa ababesahamba icawa. Babengenalukholo lomeleleyo olwaluza kubenza bayimele inyaniso. Ngenxa yoko, babeza kunikwa izikhundla eziphantsi ezulwini. Apha emhlabeni, kwakucingelwa ukuba iqela lesithathu ngabo “bamandulo ababenyanisekile”—abafana noAbraham, uMoses nabanye—ababeza kufumana izikhundla zokulawula iqela lesine elingabantu ngokubanzi.
16. Kukuphi ukukhanya okwafikayo ngo-1923 nango-1932?
16 Umoya oyingcwele wabakhokela njani abalandeli bakaKristu ukuze babe nolwazi, ngoku esiluthandayo? Olo lwazi lweza ngokwamanqanaba, kumane kukhanya ngokukhanya. Kwango-1923, iMboniselo yathetha ngeqela labantu elalingalindelanga ukuya kuphila ezulwini, elaliza kuphila apha emhlabeni ukuze lilawulwe nguKristu. Ngo-1932, iMboniselo yathetha ngoYonadabhi owaxhasa uYehu uKumkani wakwaSirayeli owayethanjiswe nguThixo ukuze kuliwe unqulo lobuxoki. (2 Kum. 10:15-17) Yathi kukho iqela labantu kule mihla yethu elalifana noYonadabhi, yaza yongeza ngokuthi uYehova uza kulikhusela “ukutyhubela iArmagedon” ukuze liphile apha emhlabeni.
17. (a) Kukuphi ukukhanya okwavela ngo-1935? (b) Ukufumana ulwazi olutsha ngesihlwele esikhulu kwenza amaKristu athembekileyo avakalelwa njani? (Funda ibhokisi ethi “ Kwatsho Kwee Xibilili.”)
17 Ngo-1935 kwavela ukukhanya. Kwindibano eyayiseWashington, D.C., isihlwele esikhulu sachazwa njengeqela labantu ababeza kuphila emhlabeni, nabakwazizimvu uYesu awathetha ngazo kumzekeliso wezimvu neebhokhwe. (Mat. 25:33-40) Isihlwele esikhulu sasiza kuba phakathi ‘kwezinye izimvu,’ awathi uYesu ngazo: “Nazo ezo ndimele ndize nazo.” (Yoh. 10:16) Xa isithethi, uJ. F. Rutherford, sathi: “Sicela baphakame bonke abo banethemba lokuphila emhlabeni.” Kwathi funqu abaninzi! Sathi: “Khanibone isihlwele esikhulu!” Abaninzi bavuyiswa kukuba ekugqibeleni bede balazi ithemba abanalo.
18. Nguwuphi umsebenzi abalandeli bakaKristu abaye bawenza yaye waba yintoni umphumo?
18 Ukususela ngoko ukusa phambili, uKristu uye wabakhokela abantu bakhe ukuze bahlanganise amalungu esihlwele esikhulu esiza kuphumela ngaphaya kwembandezelo enkulu siphila yaye sikhuselekile. Ekuqaleni, ukuthontelana kwesihlwele esikhulu kwakungakhawulezi ngendlela ekwakulindeleke ngayo, kangangokuba uMzalwan’ uRutherford wathi: “Kubonakala ngathi ‘isihlwele esikhulu’ asiyi kuba sikhulu kangako.” Kakade ke, siyayazi ngoku indlela uYehova aye wawusikelela ngayo umsebenzi wokuvuna ukususela ngoko! Bekhokelwa nguYesu nomoya oyingcwele, abathanjiswa nabanye abakhonzi ‘abazezinye izimvu’ baye baba “mhlambi mnye” bekhonza kunye phantsi ‘komalusi omnye,’ kanye njengokuba wayetshilo uYesu.
19. Liliphi igalelo esifanele sibe nalo kumsebenzi wokwandisa isihlwele esikhulu?
19 Inkitha yabantu abathembekileyo iza kuphila ngonaphakade kumhlaba oyiparadesi, ilawulwa nguKristu nabo bayi-144 000 abaza kulawula naye. Ngaba akuvuyisi ukucamngca ngendlela uKristu aye wabakhokela ngayo abantu bakaThixo ukuze bazi ithemba labo ngekamva elingokweZibhalo? Livuyisa ngokwenene ilungelo esinalo lokuchazela abantu esidibana nabo entsimini ngeli themba. Masizimisele ekushumayeleni kangangoko sinako ukuze isihlwele esikhulu siqhubeke sisanda, ukuze kudunyiswe igama likaYehova!—Funda uLuka 10:2.
Okufunekayo Ukuze Unyaniseke KuBukumkani
20. Ziziphi iinxalenye ezintathu ezibumba intlangano kaSathana, yaye amaKristu amele azijonge njani?
20 Njengoko abantu bakaThixo babeqhubeka befunda ngoBukumkani, kwakufuneka bazi kakuhle ukuba kuthetha ukuthini ukunyaniseka kulo rhulumente wasezulwini. Ngo-1922, iMboniselo yachaza ukuba kukho iintlangano ezimbini, ekaYehova nekaSathana. EkaSathana ibunjwa ziinxalenye ezintathu—ezorhwebo, unqulo nemibutho yezopolitiko. Abo banyanisekileyo kuBukumkani bukaThixo obulawulwa nguKristu abafanele balahle ukunyaniseka kwabo ngokubandakanyeka ngendlela engafanelekanga kwenye yezi nxalenye zentlangano kaSathana. (2 Kor. 6:17) Kuthetha ukuthini oko?
21. (a) Ikhoboka elithembekileyo liye labalumkisa njani abantu bakaThixo ngamashishini amakhulu? (b) Ngo-1963 iMboniselo yatyhila ntoni “ngeBhabhiloni Enkulu”?
21 Imfundiso esekelwe eBhayibhileni evela kwikhoboka elithembekileyo iye yaqhubeka ibubhenca ubuqhophololo obuqhubeka kumashishini amakhulu, yaye iye yalumkisa abantu bakaThixo ukuba bangangeni kumgibe wawo ogqugqisileyo wokuthanda ubunewunewu. (Mat. 6:24) Ngokufanayo, iincwadi zethu ziye zaqhubeka ziyibhenca into eyiyo inxalenye yentlangano kaSathana elunqulo. Ngo-1963, iMboniselo yayibeka yacaca into yokuba “iBhabhiloni Enkulu” ayimeli iicawa nje kuphela, kodwa imela lonke unqulo lobuxoki. Njengoko siza kufunda kwiSahluko 10 sale ncwadi, abantu bakaThixo abavela kuwo onke amazwe nabaneemvelaphi ezahlukahlukeneyo baye bancedwa ‘baphuma kuyo,’ baziyeka zonke izenzo zonqulo lobuxoki.—ISityhi. 18:2, 4.
22. Ngexesha leMfazwe Yehlabathi I, abantu bakaThixo babesiqonda njani isibongozo esikwabaseRoma 13:1?
22 Yintoni enokuthethwa ngemibutho yezopolitiko eyinxalenye yentlangano kaSathana? Ngaba kufanelekile ngamaKristu okwenyaniso ukuya kulwa ezimfazweni nokufak’ isandla kwiingxwabangxwaba zamazwe? Ngexesha leMfazwe Yehlabathi I, aBafundi BeBhayibhile babeqonda ukuba abalandeli bakaKristu abafanele babulale abanye abantu. (Mat. 26:52) Noko ke, kwabaninzi, isibongozo sokuthobela “amagunya awongamileyo” esikwabaseRoma 13:1, sasithetha ukuba bamele babe semkhosini, banxibe iimpahla zamajoni yaye baphathe nezixhobo zokulwa; kodwa xa becelwa ukuba babulale utshaba, bafanele badubule emoyeni.
23, 24. Ngexesha leMfazwe Yehlabathi II sasiwaqonda njani amaRoma 13:1, yaye abalandeli bakaKristu baye bakhokelelwa njani kulwazi oluchanileyo?
23 Xa kwakuqalisa iMfazwe Yehlabathi II ngo-1939, iMboniselo yangena nzulu kumbandela wokungathathi cala. Elo nqaku labonisa ngokucacileyo ukuba amaKristu awamele angenelele nangaluphi na uhlobo kwiimfazwe nakwiingxwabangxwaba zeli hlabathi likaSathana. Olo lwalathiso lwafika kanye ngexesha elifanelekileyo! Ngaloo ndlela abalandeli bakaKristu bakhuselwa kwityala legazi elimanyumnyezi ezadyobheka kulo iintlanga kuloo mfazwe. Noko ke, ekuqaleni kuka-1929, iincwadi zethu zazisithi amagunya awongamileyo ekuthethwa ngawo kwabaseRoma 13:1 yayingengomagunya asemhlabeni, kodwa nguYehova noYesu. Kwakusafuneka indlela echanileyo yokuwuqonda lo mbhalo.
24 Umoya oyingcwele wabakhokelela kanye kuloo ndlela ichanileyo abalandeli bakaKristu ngo-1962, xa amanqaku athetha ngabaseRoma 13:1-7 avela kwiMboniselo kaNovemba 15 nekaDisemba 1. Ekugqibeleni, abantu bakaThixo bawazi ukuba uthetha ukuthini umgaqo wokuthobela awathetha ngawo uYesu kumazwi akhe adumileyo athi: “Buyiselani izinto zikaKesare kuKesare, kodwa izinto zikaThixo kuThixo.” (Luka 20:25) Ngoku, amaKristu okwenyaniso ayazi ukuba la magunya ongamileyo ngawabantu yaye amele awathobele, kodwa ke, awathotyelwa kuyo yonke into. Xa la magunya efuna singamthobeli uYehova uThixo, senza njengabapostile, abathi: “Simele sithobele uThixo njengomlawuli kunabantu.” (IZe. 5:29) KwiSahluko 13 nese-14 sale ncwadi, siza kufunda okungakumbi ngendlela abantu bakaThixo abathe babonisa ngayo ukuba abathathi cala.
25. Yintoni ekwenza uluxabise ukhokelo lomoya oyingcwele olubangele wabazi uBukumkani bukaThixo?
25 Khawucinge nje ngazo zonke izinto abazifundisiweyo abalandeli bakaKristu ngoBukumkani kule minyaka ilikhulu idluleyo. Siye safunda ukuba baqalisa nini ukulawula uBukumkani bukaThixo ezulwini, nendlela obubaluleke ngayo. Siwazi kakuhle amathemba amabini abanawo abantu abathembekileyo, elasezulwini nelasemhlabeni. Kwakhona, siyakwazi ukunyaniseka kuBukumkani bukaThixo ngoxa sibathobela xa kuyimfuneko oorhulumente babantu. Zibuze, ‘Ngaba bendinokuzazi ezi nyaniso zixabisekileyo ukuba uYesu Kristu ebengancedanga ikhoboka lakhe elithembekileyo ukuba lizazi lize lizifundise?’ Sisikelwe enqatheni nyhani kuba sikhokelwa nguKristu nomoya oyingcwele!
^ isiqe. 3 Ngokutsho kwenye incwadi, igama lesiGrike elithi “ukukhokela” kule vesi lithetha “ukubonisa indlela.”
^ isiqe. 7 Ngaphambili, kwakucingwa ukuba lo mbono wawubonisa umlo phakathi konqulo lwabahedeni baseRoma necawa yamaKatolika.
^ isiqe. 10 NgoJuni 1880, iZion’s Watch Tower yabonisa ukuba i-144 000 yayiza kuba ngamaYuda awayeza kube sele eguqukile ngo-1914. Noko ke, ngasekupheleni kuka-1880, kwakhutshwa inkcazelo esondeleyo kuleyo siye saqhubeka sibambelele kuyo ukususela ngoko.
Funda Okungakumbi
“Khangelani! Ndinani Yonke Imihla”
Umzekeliso kaYesu wengqolowa nokhula uthetha ngexesha lokuhlwayela, ukukhula nokuvuna. Yiyiphi indlela entsha esiliqonda ngayo ixesha lesivuno?
‘Usemninzi Umsebenzi Wokuvuna’
AmaNgqina kaYehova angaphezu kwayi-760 000 ashumayela iindaba ezilungileyo eBrazil. ABafundi beBhayibhile bawuqalisa njani umsebenzi wokuvuna eMzantsi Merika?